bera [Sareko Euskal Gramatika]\nHirugarren pertsonaren inguruan beti daude zalantzak eta arazoak, eta ez dago batasunik gramatiketan. Eta batasun falta hau ez da euskararen kontu soila, beste hizkuntza askotan ere zalantzak sortzen dira hirugarren pertsonako izenordainak sailkatzerakoan.\nBatetik, badirudi, egiazko pertsonak (erreferentzia zuzen, zehatz eta bakarrekoak) lehenbizikoa eta bigarrena direla. Gaztelaniaz, esaterako, lehen eta bigarren pertsonako izenordainekin batera él, ellos, los, ella, ellas, la, las, ello, eta abar hartzen dira hirugarren pertsonako izenordain gisa. Frantsesez, berriz, il, elle, on, ils, elles, eta abar. Ingelesez ere gauza bera: he, she, it, eta abar.\nEuskaraz, ordea, ez dago pertsona izenordain arrunt gisa erabiltzeko elementu bereziturik, eta horien guztien parekoa artikulua da. Eta artikulua beti ageri da izenki batekin: autoa. Besteetan erakuslea erabiltzen dugu: auto hori1. Tradizioan artikulua bereiz erabili izan da, eta bizkaieraz ere arrunta da egun hala erabiltzea:\nha etorri da.\nEntzun ditzagun bi ama alaba elkar-hizketan: Ama, begira-zazu leihotik plazara: Ni bezalakorikan plazan ha ote da? Lai, lai, lai, tra la ra la ra lai! Begiak erne ditut, bi zangoak arin Hainbertze dohainekin ez nauke mutxurdin! Mutikoen artean itzul-inguruka, Gizon-geitzat baduzket dotzenan hameka. (Euskal Literaturaz, Lafitte, P.)\nMutilak, ha zuan etxea! Atezain bi egozan, biak gipuzkoarrak. (Hau mundu arrano hau, "Batxi")\nGizon ha, gaztetan, Rufino mutikoaren soinuan dantzan egina zan, antza, eta haxe kapritxoa sartuko jakon. (Rufino Arrola, Vulkanoren atzamarrak, Amuriza, X.)\nMundu guztiak dakina hau da: zuek bizi zinien herrian agertu zala ha orain dala hamar urte Halloween-egunean. (Harry Potter eta Azkabango presoa, J.K. Rowling / Iñaki Mendiguren)\nHan Orixeren omenezko monolitoa dago eta berpiztu nintzanetik ez naz oraindino ha ikusten joan. (Agur, Euzkadi, Juan Luis Zabala)\nHura erakuslearen kasu marka batzuetan haren aztarna garbia ageri da: haren, hari, harekin… Baina hura, absolutiboan, erakuslea da (este, cet edo thisen parekoa). Zenbaitetan izenordain gisa ere erabiltzen da: hura etorri da. Adibide horretan izena isildu dela pentsa daiteke, baina beste batzuetan izenordaina dela ere badirudi: Aimarrekin hitz ein dut eta harekin ari nintzela deitu du Markelek. Hala ere, horrelakoetan joera handia dago harekin erabili ordez berarekin esateko: Aimarrekin hitz egin dut eta berarekin ari nintzela deitu du Markelek. Hori guztia aztertuta, zaila da esatea salbuespen horiek salbu, euskaraz hirugarren graduko izenordain arruntik daukagunik. Egokiago da esatea erakusleak dauzkagula eta batzuetan pertsona izenordain gisa ere erabiltzen ditugula.\nIldo horretan, hirugarren graduko erakusle indartua, bera, erabiltzen dugu gehien hirugarren pertsona singularrari dagokion izenordain gisa. De Rijkek (2008: 114) “Quasi Pronoun” esaten dio izenordain honi. EGLU liburukietan determinatzaile gisa jasotzen da bera:\ngizon bera etorri da\ngizona bera etorri da\nGainerakoetan izenordain gisa agertzen da, izenik gabe, izen sintagma berak bakarrik osatzen duela:\nNereak esan du berak egingo duela patata-tortila\nIkus sakontzen atalean berari buruz jaso ditugun artikuluak eta informazioa.\nPerpaus horretan, Nerea izan daiteke bera, edo beste norbait. Baina izena jartzen badiogu ondoan, ezin da Nerea izan:\nNereak esan du neska berak egingo duela patata-tortila\nHor ikusten da bi bera daudela, izenordaina eta determinatzailea.\nBere, haren, beraren\nEsan dugu bera erakuslea dela baina izenordainaren zeregina ere hartzen du, eta haren forma genitiboa bere da:\nBerak esana da jaiotza, koitoa eta heriotza direla bere gaiak.\nIzenordaina ez denean, determinatzailea denean (lagun bera, laguna bera) beraren erabiltzen dugu:\nlagun beraren (*lagun bere)\nlagunaren beraren (*lagunaren bere)\nBere, haren eta beraren formen erabileran nahasteak sortzen dira eta hainbat idazlek idatzi dute horren inguruan (ikus sakontzen atala). Oro har, esan dezagun lehen eta bigarren pertsonan ez dagoela zalantzarik izenordainaren erreferentean:\nIkusi dut/duzu Mirenek nire/zure autoa eraman duela.\nHirugarren pertsonan, ordea, testuinguruak argitu behar du zein den izenordainaren erreferentea:\nMirenek haren autoa eraman du. (Miren ez den norbaiten autoa)\nIkusi dut/duzu Mirenek haren autoa eraman duela.\nBeste hirugarren pertsona bat ageri bada esaldi berean, izenordainak ez du argitzen erreferentea hura den ala esalditik kanpoko beste bat:\nAitorrek ikusi du Mirenek haren autoa eraman duela. (Aitorren autoa ala beste norbaitena?)\nAitorrek ikusi du Mirenek beraren autoa eraman duela. (Miren ez den eta aurretik aipatu den hirugarren pertsonarena: Aitorrena)\nLehenengo adibide horretan ez dakigu Mirenen autoa den ala beste norbaitena. Bigarren adibidean, ordea, beraren erabiliz aditzera ematen da izenordainetik hurbilen dagoen pertsona (Miren) dela erreferentea, eta ez lehenago aipaturiko norbait (haren):\nAitorrek ikusi du Mirenek beraren (Aitorren) autoan eraman duela haren (hirugarren pertsona bat) oparia.\nIkus orain bere izenordainarekin sorturiko perpaus hau:\nMirenek bere autoa eraman du. (bere = Mirenen, Mirenek Mirenen autoa eraman du\nIkusi dut Mirenek bere autoa eraman duela. (bere = Mirenen)\nAitorrek ikusi du Mirenek bere autoa eraman duela. (bere = Mirenen, *Aitorren, *inoren)\nHorrenbestez, hiru esaldi hauek osa daitezke:\nAitorrek ikusi du Mirenek bere autoa eraman duela. (bere = Mirenen)\nAitorrek ikusi du Mirenek haren autoa eraman duela. (haren = Miren ez den eta aurretik aipatu den hirugarren pertsonarena)\nAitorrek ikusi du Mirenek beraren autoa eraman duela. (beraren = Miren ez den eta aurretik aipatu den hirugarren pertsona batena, ia beti Aitorrena)\nArtikulu honen sakontzen atalean beraren inguruko hainbat informazio jaso da. Hori gorabehera, kontuan izan oharrok:\nHalako esaldietan zuzena da beraren izenordainaren lekuan haren erabiltzea. Ekialdeko euskalkietan, adibidez, sarri gertatzen da hori. Hala ere, beraren erabiltzeak anbiguotasunak saihesten ditu.\nMendebaldeko erabilera batzuetan haren/beraren/bere ez dira horrenbeste bereizten: beraren erabili ordez bere erabiltzen da askotan eta harenen ordez bere. Gaztelaniaren eraginez, bere bihurkaria gehiegi erabiltzen da egun. Ikus EHUren Kalkoen Behatokian gai honen inguruan emandako azalpenak.\nNahasteak saihesteko, hobe da bere zentzu bihurkarian baino ez erabiltzea:\nAitorrek bere etxea saldu du. (bere = josuren)\nAitor bere lagunarekin joan da mendira. (bere = josuren)\nBere etxera eraman dugu Aitor. (bere = josuren)\nAitorri berea gustatzen zaio, ez zurea. (bere = josuren)\nAitorrek haren etxea saldu du. (haren = Aitor ez den norbaiten)\nAitor haren lagunarekin joan da mendira. (haren = Aitor ez den norbaiten)\nHaren etxera eraman dugu Aitor. (haren = Aitor ez den norbaiten)\nAitorri harena gustatzen zaio, ez zurea. (haren = Aitor ez den norbaiten)\nPerpaus berean izen sintagma bat baino gehiago badaude hirugarren pertsonakoak, izenordain bihurkaria anbiguoa izan daiteke, eta halakoetan testuinguruak argitzen ez badu, beste era batera argitu beharko da erreferentea:\nAitorrek Miren bere etxean utzi du. (bere = Aitorren/Mirenen)\nKontuan hartu behar da beraren (errepikapenezkoa) erabili den gehienetan, haren (soila) erabil daitekeela. Bereizkuntza nagusia bere bihurkariaren eta bihurkari ez diren haren/beraren artekoa da:\nMaitek argi eta garbi hitz egin zuen bere azken hitzaldian, beraren izena daukan liburuaren inguruan.\nGai honi lotuta, ikus han eta hemen argitaratu diren zenbait artikulu:\nHura eta bera. Haren, beraren eta bere, Jose Morales ( EIZIE).\nHaren, BERE, haien, BEREN(EUREN), Anuntxi Arana ( erabili.eus)\n‘Haren’ eta ‘bere’: sasitik berrora ( 31 eskutik)\n‘Bere’ bihurkariaren gehiegizko erabilera ( EHU, Kalkoen Behatokia)\nHaren, bere, beraren ( EHULKU, EHU)\nHaren, bere, beraren ( Justizia saila, Eusko Jaurlaritza)\n«Denok izaten dugu zalantza 'haren', 'bere' eta 'beraren' noiz erabili» ( Diario Vasco)\n1 Euskaraz bi hori bereiz ditzakegu:\n* deiktikoa, arruntena eta erabiliena: gero egingo dugu hori\n* izenordainaren inguruko zerbait, gaztelaniazko elloren parekoa: hori ez dakigu\nEuskara Institutua, EHU, "bera", Sareko Euskal Gramatika (SEG), www.ehu.eus/seg


Rural district of Saxony Erzgebirgskreis\nMetal mendiak Alemaniaren eta Txekiaren arteko mendikatea da.\nBohemiako mendien mugan dago, eta iparraldetik hegoaldera 160 km-ko luzera hartzen du. Hego-ekialdean 600-700 metro ingurukoak mendirik garaienak dira. Erdialdean, Txekia aldeko gailur nagusia Klinovec mendia da (1.244 m) eta Alemania aldekoa, Fichtelberg (3.983 m).\nUrre-, zilar-, kobre-, wolfram- eta ikatz-mea ugari izan dira mendi haietan. Hori dela eta, Erdi Aroan alemaniar meatzari asko iritsi zen Metal mendietara lanera, eta hantxe geratu ziren. Bigarren Mundu Gerra amaitu zenean, alemaniarrak kanporatuak izan ziren meategien ondoko herrietatik; geroztik, hango biztanle gehienak txekiarrak dira.\nTxekiar Errepublikako mendikateak\nOrriaren azken aldaketa: 25 maiatza 2021, 11:06.


Gaurko umoreari buruzko solasaldia, ekainaren 9an - Usurbil - Noaua.eus\nGaurko umoreari buruzko solasaldia, ekainaren 9an\nNoaua Aldizkaria 2022-05-12 09:59\nOstegun honetarako, maiatzaren 12rako zegoen iragarria, baina ekainaren 9an izango dela ohartarazi dute. Ane Labaka bertsolaria eta Idoia Torregarai umoregilea batzekoak zituen solasaldia hilabete atzeratuko dela berri eman du antolakuntzak.\n“Umorea disekzio-mahaian: feminismotik eta euskaratik” solasaldia Ane Labaka bertsolariarekin eta Idoia Torregarai umoregilearekin gaurko, maiatzaren 12rako zegoen iragarria, baina antolakuntzak ohartarazi duenez, ekainaren 9ra atzeratu dute hitzordua. Ane Labakak ondutako “Algara mutilatuak” lana oinarri, umorea egiteko moduez eta haien ondorioez ariko dira, “ikuspegi feministaren optika argigarritik”, Usurbilgo Udalak hurrengo hilabete hasierarako iragarria duen ekitaldian. Hitzordurako izen-emateak zabalik jarraituko du, usurbilkultura.eus plataforman.\nEguna: ekainak 9, osteguna.


Nor gara? – Urretxu-Zumarraga Ikastola\nUrretxu-Zumarraga Ikastola hezkuntza komunitate irekia da eta pentsaera, izaera nahiz inguru eta munduari buruzko ikusmolde ezberdinak dituzten pertsonek osatuta dago. Eta hauen arteko elkarbizitza eta bere garapena elkarrizketan oinarritu nahi ditu.\nIkastola, ikasleek ez ezik gurasoek eta langileek ere osatzen dute eta bertan landu nahi ditugun baloreak zaindu eta bultzatzea guztiei dagozkie. Honela definitzen ditu Ikastolak bere misioa, jorratu nahi dituen baloreak, ikusmira eta bere xedea:\nHerri ekimenetik sortutako ikastola gara, euskara eta euskal kulturarekin konprometitua eta, aldi beran,beste kulturetara irekiak. Etengabeko hobekuntzaren bidez, partaide guztien elkarlanean oinarrituz eta ikasle guztiak kontuan izanez, pertsona bezala bere osotasunean, prestakuntzarik onena eskaini nahi du.\nDokumentu osoa jaisteko, egin klik ikonoan.


Goikobalu abesbatzaren emanaldia bihar - Arrasate - Goiena.eus\nGoikobalu abesbatzaren emanaldia bihar\nAne Vitoria 2017-06-09 10:13\nGoikobalu abesbatzak kontzertua eskainiko du bihar arratsaldean San Frantzisko elizan. Duela gutxi Arrasate Musikalekin emandako kontzertuan, abesti gehiago eskaintzeko gogoz gelditu zen abesbatza; horregatik antolatu dute biharkoa.\nIñaki Madaiganek zuzenduko ditu bihar San Frantzisko elizan izango diren berrogeita bost bat kantariak. Kontzertu horretan, hainbat abesti eskainiko ditu Arrasateko abesbatzak: Mozart musikariaren Visperas, Soleran, Ubi Caritas, Misa Festiva, Kyrie, Gloria, Credo, Sanctus eta Agnus Dei, hain zuzen. Goikobalu abesbatzak bere jarraitzaile diren eta, orokorrean, arrasatear guztiei eskerrak emateko antolatu du emanaldi hori.\nApirilean Arrasate Musikalekin batera kontzertua eskaini zuten abesbatzakoek, eta abesti gehiago eskaintzeko gogoz gelditu ziren. Bada, emanaldi hori antolatu dutela aitortu du Goikobaluko zuzendari Juan Antonio BarriocanaleK: "Apirilean eskaini genuen kontzertuan abesti gutxi eskaini genituela uste genuen, eta arrasatearrei abesti eskaintza zabalagoa oparitu nahi genien. Horregatik, beste emanaldi bat ematea erabaki zuen abesbatzak eta data asteburu honetarako finkatu genuen".\nBehin emanaldi hori egingo zutela jakinda, hainbat abesti prestatzeari ekin ziotela esan du Barriocanalek. Eta, ondoren, hainbat entsegu egin zituzten Goikobaluko kantariek. Gainera, kontzertu berezi horretan, abeslariekin batera Arturo Goikoetxea izango da. "Ospea duen arrasatear mediku hori gurekin batera izango da kontzertuan. Goikoetxeak pianoa joko du", azpimarratu du zuzendariak. "Kontzertu oso berezia izango da biharkoa. Herritarrei eskerrak eman nahi dizkiegu eta dakigun modu politenean egingo dugu, kantatzen", esan du.\nAkustika onaren bila\naipatu bezala, emanaldia San Frantzisko elizan eskainiko dute: "Eliza horretako akustika oso ona dela uste dugu, eta, beraz, bertan abestea erabaki genuen. Gainera, ez genuen Udalaren laguntzaz abusatu nahi. Bi arrazoi horiengatik aukeratu genuen San Frantzisko eliza", esan du Barriocanalek. Kontzertua bihar arratsaldeko zortzietan izango da, eta, gutxi gorabehera, ordubete iraungo du.


Asteburuan 110 positibo gehiago atzeman dituzte Goierrin - Goierriko Hitza : Goierriko Hitza\nOstiralean gaina jo eta gero, koronabirusaren datuek koska bat behera egin dute asteburuan. Denera 110 kasuren berri eman du Osasun Sailak, Goierriri dagokionean.\nBeasainek du kopururik altuena, 31 kasurekin. Haren atzetik daude Ordizia (16), Urretxu (12), Zumarraga (12), Legazpi (8), Lazkao (5), Zaldibia (5), Ataun (4), Segura (4), Ezkio-Itsaso (3), Gabiria (3), Legorreta (2), Zegama (2), Gaintza (1), Olaberria (1) eta Ormaiztegi (1).\nEragin tasei dagokionean, gorrian jarraitzen dute Beasainek, Ordiziak, Urretxuk eta Zumarragak. Lazkao ere gorrian sartu da, eta Legazpi, eremu horitik laranjara. eremu laranjan dago eta Legazpi, horian. Herri txikien artean, hamalau herrik gainditzen dute 400eko muga; hortik behera dauden bakarrak dira Itsasondo eta Zerain.\nIazko martxoan osasun krisia hasi zenetik, Goierrin 8.690 COVID-19 positibo kasu izan dira.\n07/23 07/24 07/25 DENERA TASA\nAltzaga 0 0 0 16 1639,34\nArama 0 0 0 24 1960,78\nAtaun 0 4 0 238 (+4) 515,17\nBeasain 13 9 9 1.842 (+31) 1362,24\nEzkio eta Itsaso 1 1 1 45 (+3) 473,19\nGabiria 0 2 1 43 (+3) 3313,84\nGaintza 1 0 0 12 (+1) 1754,39\nIdiazabal 0 0 0 206 924,37\nItsasondo 0 0 0 69 0\nLazkao 4 1 0 599 (+5) 408,38\nLegazpi 4 2 2 984 (+8) 368,65\nLegorreta 0 1 1 178 (+2) 671,14\nMutiloa 0 0 0 36 1960,78\nOlaberria 1 0 0 92 (+1) 981,46\nOrdizia 11 2 3 1.521 (+16) 1062,56\nOrmaiztegi 0 1 0 117 (+1) 626,96\nSegura 1 2 1 216 (+4) 782,78\nUrretxu 4 4 4 728 (+12) 790,75\nZaldibia 0 1 4 351 (+5) 844,39\nZegama 2 0 0 197 (+2) 525,97\nZumarraga 2 7 3 1.166 (+12) 722,94\nGOIERRI 44 37 29 8.690 (+110)\nOsasun sailaren txostena (2021-07-26)


‘Azalera’ lelopean, Bertso Eguna Donostian — Gaztezulo\n‘Azalera’ lelopean, Bertso Eguna Donostian\n‘Azalera’ lelopean, Bertso Eguna Donostian https://www.gaztezulo.eus/albisteak/azalera-lelopean-bertso-eguna-donostian https://www.gaztezulo.eus/albisteak/azalera-lelopean-bertso-eguna-donostian/@@download/image/azal_era_1390477389.jpg\nLarunbat honetan Donostian egingo den Bertso Egunak generoa izango du gai nagusitzat, eta orotara 55 bertsolarik eta beste bederatzi kultur eragilek hartuko dute parte ekitaldi nagusian. Goizean hasi eta afalostera arte, hainbat saio antolatu ditu Bertsozale Elkarteak, eta berauetarako sarrerak salgai dira oraindik.\nAurtengo Bertso Egunak generoa izango du mintzagai, eta umorea eta gogoeta ez ditu faltako. Halaxe adierazi dute antolatzaileek, ekimenaren aurkezpen prentsaurrekoan. Formatu ezberdineko hainbat ekintza barneratuko ditu egitarauak, hala nola, bertso-poteoa, bertso ekitaldia eta bertso afari ganberroa.\nEkimena larunbat honetan izango da, urtarrilak 25, eta goizeko 12:00etan Alde Zaharreko kaleetan abiatuko dute jaia. Arratsaldean aldiz, 18:00etatik aurrera, ekitaldi nagusia egingo dute, urtero legez, Donostiako Kursaalen, eta punta puntako hamahiru bertsolarik kantatuko dute oholtza gainean: Maialen Lujanbio, Nerea Elustondo, Amets Arzallus, Uxue Alberdi, Rosi Lazkano, Igor Elortza, Onintza Enbeita, Maddi Ane Txoperena, Beñat Gaztelumendi, Ainhoa Agirrezaldegi, Saioa Alkaiza eta Iñaki Gurrutxaga.\nIraia Eliasen gidaritzapean, Miren Gaztañaga, Ainhoa Alberdi, Judith Montero, Allarte oihal eta dantza taldea, eta Maddi Oihenart artistek ere parte hartuko dute aniztasuna bistaratuko duen ekimenean, eta publikoarengan galderak sortzea izango du helburu, generoari buruzko gogoetak proposatuz.\nIkusleentzako 1.800 sarrera jarri dituzte salgai, eta uneotan 300 daude eskuragai. 18 euro balio ditu sarrera arruntak, 8 euro gazteenak eta 13 Bertsozale Elkarteko kideenak. Hala ere, hainbat konbinazio egin daitezke afarira joan nahi izanez gero. Helbide honetan eskuragai.\nEkitaldiaren ostean 700 lagunentzako afaria eta horren osteko saio ganberroa egingo dituzte Gros auzoko Manteo kiroldegian. 22 lagunek hartuko dute parte saioan, eta Laket taldeak erromeria eskainiko du. Afarirako 200 sarrera geratzen dira salgai!


Jotaren eremuan I+G+B sustatuko du Aiko taldeak — dantzan.eus\nHemen zaude: Hasiera › Hemeroteka › Jotaren eremuan I+G+B sustatuko du Aiko taldeak\nJotaren eremuan I+G+B sustatuko du Aiko taldeak\nJotaren «irudiaren atzean gordetzen den inprobisazio eta jolasa» jorratuko du Zarautzen egingo duen mintegian\nUrritik ekainera egingo dute mintegia, Zarauzko Aritzbatalde kiroldegian. Aikoren jarduera guztiak bezala, dantzazale zein dantzarientzat antolatu dute jotaren inguruko mintegia ere. «Kanpotik ikusita eman dezake jotak behin eta berriz errepikatzen diren egitura finkoak dauzkala, baina mintegian ikusiko dugu nork bere jota sor dezakeela», nabarmendu du Labordak.\nOrain artean egindako oinarrizko dantza ikastaroez gainera, ikasturte berriarekin batera, berritasun gehiago ekarriko ditu Aikok. Dantzaguneak izeneko dantzarako esparruak abian jarriko ditu, oinarrizko ezagutzak dituztenentzat. Astero antolatuko ditu, taldeak sortzen diren herritan, urritik ekainera. «Teknika hobetzeko, pauso eta dantza berriak ikasteko eta ondo pasatzeko saioak izango dira». Irakasle baten gidaritzapean egingo dituzte.\nEta, zelan ez, hainbesteko arrakasta lortu duten erromeriekin segituko dute. Hilero antolatuko dituzte aurten ere, larunbat arratsaldez, Durangoko Plateruena kafe antzokian. Heldu den larunbatean, hilaren 17an egingo dute aurrenekoa. Eta, ohikoa denez, dantzariek zein oinarrizko dantza ikastaroetan dabiltzan dantzazaleek parte hartzea itxaroten dute. Oinarrizko dantza ikastaroak eta Dantzaldi Ibiltariak urritik ekainera bitartean izango dira ere, iaz eginiko herrietan. Hau da, Sopela, Erandio, Gernika, Galdakao, Durango, Zarautz eta Zaratamon.\n«Dantzaren sistema krisian»\n«Dantza krisian» zegoela jabetu, eta «plaza goitik behera iraultzeko» premia sumatu zuten Aiko taldeko kideek duela hiru urte, Labordak eta Sabin Bikandi musikariak azaldu dutenez.\nOhiko duten umore berezia baliatuz, finantza erakunderen bateko goi kargudunak balira bezala, ekonomiaz ariko balira bezala mintzatu dira Aikoren jardunaz. «Balio tradizionalak berreskuratzea erabaki genuen, eta I+G+B Ikerketa, Garapena eta Berrikuntzan inbertitzea». Diotenez, antzeko eragiketa batetik sortu zen Dantzaldi Ibiltariak eta Plateruenako erromeriak egiteko ideia. «Eta NDF Nazioarteko Dantza Funtsak eta Anaia Brothers-en oniritzia jaso dugu». 2010-11ko ikasturtean, 500 ikasletik gora izan zituzten Bizkaiko hainbat herritan eta Zarautzen eginiko Dantzaldi Ibiltarietan. Halaber, Durangon egindako Dantzazale Egunek eta Zarauzko dantza barnetegiak «egundoko arrakasta» izan zutela diote.\nAiko taldeko Patxi Laborda dantzaria, erromeria batean. / AIKO TALDEA


Euskal Herria Bildu - Errausketaren auzian dituzten interes ezkutuak argitzeko eskatu die EH Bilduk PNV eta PSEri\nErrausketaren auzian dituzten interes ezkutuak argitzeko eskatu die EH Bilduk PNV eta PSEri\nArgitu gabeko guztiak argitzeko konpromisoa hartu du koalizioak eta bitartean hondakinen arazoari irtenbiderik egokiena martxan jartzeko lanean jarraituko du\nEAJk eta PSEk Gipuzkoako errausketa plantaren aldeko jarrerarekin "errausketaren gizartearen" aldeko apustu nabarmena egiten ari direla salatu du EH Bilduk. EAJ eta PSE garatzen ari diren estrategia, bere interes alderdikoiak babesteko da. Joko honetan galtzaile ateratzen dena, Gipuzkoako gizartea dela azpimarratu du EH Bilduk.\nAtzokoan, Denis Itxasok eta PSEk bere interes partidistak eta ekonomikoak defenditu zituzten Bilduk Txingudiko mankomunitatea baztertzen duela esatean: Hondakinen Partzuergotik kanpo dago epaitegi batek hala erabaki zuelako.\nEAJk ere alderdikeriaz jokatu zuen, aurreko legegintzaldiaren amaieran korrika eta presaka errausketaren ordainketa egiteko "swap" bat kontratatu zuenean. Alegia, egungo foru gobernuaren finantzak baldintzatu nahian zehaztu gabe zegoen proiektu baten ordainketa konprometituz, banku zehatz batzuen mesedetan. Galtzaileak, gipuzkoarrak berriro ere.\nEAJk errauskailuaren auzian duen jarreraren inguruan azalpenak zor dizkie gipuzkoarrei, izan ere Carlos Ormazabalek, garai hartan Ingurumen Diputatua, ez zion swap horren berri eman Hondakinen partzuergoari, erabateko gardentasun faltaz jokatuz. Gipuzkoarrek jakin behar dute zergatik eman zizkien 5,7 miloi euro bankuei, noiz eta hauteskundeak baino egun batzuk lehenago.\nEH Bilduk argitu gabe geratu eta ilunpean egin diren guztiak argitzeko konpromisoa hartu du, baina bitartean hondakinen arazoari irtenbiderik egokiena martxan jartzeko lanean jarraituko du. Helburua hondakin sorrera murriztea eta birziklapena igotzea da, herri bakoitzarentzat egokiena den ereduaren arabera: Gipuzkoako zenbait herrik % 80ko birziklapen tasak lortuz; auzo konpostajea zabalduz; Orendain bezalako zero zabor herriak bultzatuz; garbigune sarea zabalduz; eskoletan zero zabor tailerrak eginez; eta nola ez, errauskailurik eta zabortegirik ez duen kudeaketa sistema bat ezarriz.\nErrausketa planta egiteko arrazoirik ez dagoela uste du EH Bilduk: gizarteak ez du nahi; Europatik markatzen den birziklatzea helburuan aurrera bagoaz, errauste plantak ez du errentagarria izateko behar duen zaborra Gipuzkoan. Eta osasun publikoaren aldetik begiratua ere erabat kaltegarria delako, horrelako plantek minbizia sortzeko arriskua baitute orain dela egun batzuk Carlos III.eko Institutuko ikerketa batek beste behin demostratu duen moduan.\nEta gogora ekarri nahi dugu, Europar Parlamentuak 2020 urtea baino lehenagorako hondakinak erraustea eta zabortegietan pilatzea debekatu nahi duela, beraz EH Bilduk bere erantzukizun sozial, politiko eta instituzionaletik dagokigun lanketari.


«Korrika berreskuratu izana mesedegarria da euskararentzat» - Goierriko Hitza : Goierriko Hitza\nAitor Aguado (Korrikaren Goierriko koordinatzailea)\nKorrikak Goierri zeharkatzea herritarrek egingo dute posible. Herrietako batzordeak koordinatuko dituen arduraduna Aguado ordiziarra (1998) izango da. Apirilaren 8a egun ederra izango delakoan dago.\n22. Korrikak ohiko formatua izango al du?\nPrintzipioz, hala izango da. Egia da COVIDa dela eta beste aukera batzuk tanteatzen ari direla baina espero dezagun beharrik ez izatea.\nHerritarrak Korrikarako gogoz nabari dituzue?\nEgoera ez da aproposena, baina batzordeak zehazteko garaian egindako aurre-lanketan jasotako erantzuna positiboa izan da. Horregatik, espero dut jendea animatuko dela. Denon artean, apirilaren 8a Korrika egun polita izango da.\nAntolaketa lanak nola doaz?\nBehin ibilbidea eta ordutegia aurkeztuta, batzordeak martxan jarri nahi ditugu. Herri bakoitzean egingo diren egitaraua antolatzea da helburua. Baita ere, girotze lanak: kartelak jarri, deialdiei zabalkundea eman… Lehen bileretako deialdiak eginda daude: Itsasondon, Araman, Altzagan, Gabirian, Legorretan eta Gaintzan jada egin dituzte; Seguran eta Ordizian gaur izango dira; eta gainerako herrietan, datozen egunetan. Joaterik ez duenak 688 647 159 telefonora edo goierri@korrika.eus helbidera idatzi behar du.\nBatzordeetan parte hartzeko prestakuntzarik behar da?\nGogoa besterik ez da behar. Gazteei zabaldu nahi diet deia, bereziki. Antolaketa lanetan dabilen jendea helduagoa da, orokorrean. Badirudi gazteei gehiago kostatzen zaiela. Baina bakoitzari ahal duen denbora besterik ez diogu eskatzen. Asmoa hiruzpalau bilera egitea da.\nKorrika Laguntzailearen figura ere hor dago. Zer da?\nKorrika laguntzaileek hamabi euroko ekarpena egingo dute Korrikaren alde. Trukean, txartel bat jasoko dute. Txartel horrek astero egingo diren zozketetan parte hartzeko aukera ematen du, Korrikako ekimenetan lehentasuna eta merkeago izatea ahalbideratzen du, AEKko ikastaroetan deskontuak… Online egin daiteke, korrika.eus webgunean, edo herrietako batzordeetan, modu fisikoan.\nKorrika Laguntzaileaz gain Korrika Laguna ere badago.\nKorrika Laguna establezimenduei bideratuta dago. Donazioak egiteko aukera izango dute eta Korrika babesten dutela erakusteko euskarriak jasoko dituzte.\nNola egin behar dohaintzak?\nEkarpenak edonork egin ditzake: norbanakoek, taldeek, establezimenduek… Korrikaren izenean Laboral Kutxan zabaldutako kontu korrontean –ES70 3035 0072 02 0720037810– edo Bizum bidez egin daitezke. Horretarako aplikazioaren Eman izeneko atalean sartu eta hor dagoen bi latzailean Korrika bilatu behar da. Ziutagiria nahi duenak ekarpenak@korrika.eus helbidera idatzi behar da.\nBeasainen Korrikako denda ere zabaldu duzue.\nKale Nagusiko 12. zenbakian, ostiraletan 17:00etatik 19:30era eta larunbatetan 10:30etik 13:00etara dago zabalik. Kamisetak, jakak, jertseak, botilak… eros daitezke. Petoak, baita ere. Korrikarekin bat egin dela eta euskara ikasi, hitz egin eta euskaraz bizi nahi dugula erakusteko biderik identifikagarrienak dira.\nEta kilometroak ere saltzen dira? Kilometro bat nahi duenak zer egin behar du?\nAurreko edizioetan kilometroren bat erosi duten entitateekin jadaharremanetanjarrigara.Beraiek dute lehentasuna, baina nahi duen orori dago zabalduta. Interesa duenak Korrikako arduradunekin jarri behar du harremanetan.\nHitzekin da aurtengo leloa.\nHitzak eta ekintzak uztartu ditu leloak. Gainera, datorren urteko Euskaraldiaren izenburuarekin lotu dute: hitzez egiteko garaia. Bi kasuetan, hitzari eman nahi zaio garrantzia. Zergatik? Gehiago edo gutxiago jakin, hitz egitea delako garrantzitsuena. Hizkuntza, jakiteaz gain, erabili egin behar da. Ekin egin behar da. Hitzetatik, ekintzetara. Praktikara.\nPandemiak nola eragin dio euskarari?\nAskok euskaraz hitz egiteko aukerak galdu dituzte. Horregatik, Korrika bezalako ekimenak berreskuratzea mesedegarria da euskararentzat. Gutxienik, ikusgarritasuna emateko.\nEuskaraldiaren inguruan ere lanean aritu zinen.\nNi ez naiz AEKko langilea. Euskaraldian ere laguntzen aritu nintzen eta Korrikako koordinatzaile izateko aukera eskaini zidaten. Eta, aurrera.\nErlazionatutako edukiaKorrikaren ibilbidea GoierrinKorrika Batzordeen bilerak herriz-herri


Borondatez joaten ez diren etorkinei neurri bereziak ezarriko dizkiete europar estatuek - GARA\nBorondatez joaten ez diren etorkinei neurri bereziak ezarriko dizkiete europar estatuek\nPaperik gabeko etorkinak 18 hilabetez atxilotuta eduki ahal izango dira, adin txikikoak aldiz, kanporatuak izango dira. Hori, eta horrelako beste hainbat neurri erabiliko dituzte gobernuek, Europako Legebiltzarrak onartutako Itzulera zuzentarauaren babesean.\nEuropako Legebiltzarrak ekainean onartu zuen Itzulera zuzentarauak paperik gabeko etorkinak beraien herrialdeetara itzularazteko arau eta tresna berriak jasotzen ditu. Zuzentarauaren helburu nagusia da Europara etortzen diren etorkinei «eman beharreko tratua» herrialde guztietan bateratua izatea. Legearen bultzatzaileen hitzetan, «etorkinak beren borondatez itzultzea» lortu nahi dute, eta horretarako 7 eta 30 eguneko tartea ematen dute. Hala ere, hainbat kasutan epe hori luza daiteke, esaterako, seme-alabak eskolatuak izanez gero.\nEz itzultzea erabaki duen etorkina atxilotzeko, berriz, agindu administratibo bat nahikoa izango da; lehen, ordea, beharrezkoa zen epaile baten agindua. Kasu horretan, atxilotua egon arren ez dituzte espetxera eramango, egokitutako zentroetara baizik. Hasieran 6 hilabetez eduki ahal izango da atxilotuta etorkina, baina, itzulera kudeatzeko arazoak agertuz gero, 18 hilabetetaraino luza daiteke epe hori. Behin itzulia izaten denean, berriz, etorkinak ezingo du beste bost urtetan berriro Europara etorri.\nAdin txikikoak tartean direnean, familiak, edo arduradunik gabe etortzen diren gazteak egokitutako zentroetan sartuko dituzte, «ahalik eta eperik laburrenean».\nBakarrik datozen adin txikikoak, ordea, zuzenean kanporatuak izan daitezke, baita tutorerik edo arduradunik ez duten herrialdeetara bidaliz ere; hala ere, doazen herrialdean «harrera zerbitzu egokiak» daudela ziurtatuko da. Zentroetan barneratuta dauden bitartean, berriz, «hezkuntza jasotzea» bermatuko zaie.\nDirulaguntzak jasotzeko asmoa\nIaztik 2013. urte bitarterako itzulera gastu guztia, europar funtsek finantzatuko dute; hain zuzen ere, 676 milioi euro bideratuko dira horretara. Zuzentarau hori aurrera ateratzeak, orain arte erabili ezin izan den diru funts hori desblokeatzea ekarriko du. Diru hori jasotzea izan daiteke, legea aurkako ahotsik gabe gainditzearen arrazoietako bat.\nIzan ere, PSOEk legea eztabaidatzeko lehen egunean hainbat zuzenketa aurkeztu zituen, batez ere, «adin txikikoen kanporatze eta atxiloketa aginduen neurriak leuntzeko». Azkenean, baina, atzera bota ziren. Horietakoren bat aurrera aterako balitz, diru-funtsak blokeatuta geratuko lirateke gutxienez beste bi edo hiru urtetan. Europako Gobernuek legea onartu ondoren, laguntza horiek etorkinen itzulera gastuak ordaintzeko erabili nahi dituzte.\n«Jakingo banu ez nintzen etorriko»\nEuskal Herriko etorkinen hainbat elkartek gogor salatu du neurri horren sorrera. «Lege honekin europar itxurako ehunka `Guantano' sortu nahi dituzte», salatu zuten Donostiako Esperanza Latinaren egoitzan egindako agerraldi batean.\nMalen-etxea emakume etorkinen elkarteko Soraya Ronquillo kideak GARAri adierazi zionez, «dagokigun moduan, guk Europan eskubide guztiak dituen herritar moduan bizi nahi dugu». Haren hitzetan, Itzulera Zuzentarauak Giza Eskubideetako «libreki mugitzeko eta herrialde batera sartu eta ateratzeko» eskubidea urratzen du. «Baina, nola liteke Europa `demokratikoan' 18 hilabeteko atxilotze aldia bezalako neurri errepresiboak onartzea?» galdetzen du Ronquillok. Horrelako neurriek «ezezko moral eta etikoa merezi» dutela dio berak, «Europara gatozenak lanera gatozelako, gure herri eta familiak atzean utzi, eta bizimodua ateratzera». «Paperak ez izate hutsagatik, ezin gaituzte gaizkile moduan tratatu», gaineratu zuen.\nAna Cejas Mi nuevo Potosí boliviarren elkarteko kideak adierazi zigunez, berriz, «ezinegon» handia sortzen du egoera horrek. Cejas alarguna da eta bost haurren ama, eta bi urte eta erdi daramatza Euskal Herrian bizitzen. Familia aurrera ateratzeko lana behar zuelako etorri zen. Itzulera Zuzentarauarekin «egoera asko okertu da», haren hitzetan. «Beldurrez bizi gara» dio berak, «izan ere jende asko atzeman dute, lokutorioetan horietako asko, eta horrelako lekuak dira guk gure familiakoekin hitz egiteko dugun aukera bakarra». Cejasek adierazi zuenez, hemendik gutxira bere herrira itzultzeko asmoa du, baina, «hemen horrelako egoeran egongo nintzela jakingo banu, ez nintzen sekula etorriko».


Bertako Parrokiako Eguna ospatuko da Urrestillan, bihar . diariovasco.com\nBertako Parrokiako Eguna ospatuko da Urrestillan, bihar\nBihar, urtarrilak 6, Errege Egunean, ospatuko da Urrestillan bertako Parrokiaren eguna. Meza nagusia eguerdiko 12:00etan izango da. Koruak Busca Sagastizabal Maixuaren 'Pastorella' meza, abestuko du. Ospakizun berezia izateaz gain, gogoan izango dira 2016. urtean gure artetik joan diren hildako herritarrak.\nMezari amaiera emateko hain ezaguna eta herrikoia den 'Hiru Errege datoz' gabon kanta abestuko dute.\nUrrestillako Parrokiatik herritar guztiak gonbidatu nahi dituzte Errege Eguneko elizkizunean parte hartzera.\nErrege Egunean elizkizun gehiago ere izango dira. Honela, 9:00etan, Frantziskanetan ospatuko da meza; 11:15etan, Esklabetan eta 12:30ean emango zaio hasiera, Parrokian, bertan ospatu ohi den haurren eta familien mezari. Parrokiako Abesbatzak hartuko du parte elizkizunean.\nSorkuntza Beka zabaldu du Udalak eta ekainaren 3a arte eman ahalko da izena\nEl Lagun Onak presenta a Igor San Miguel, el nuevo entrenador del equipo de Tercera\nIkasberri Kirol Elkarteko jubenilek kopako finala jokatuko dute\n«Neure lana ondo egitera noa ni, ez nago arerioari begira»


Berriz ere bueltan\n- irailak 07, 2010\n...eta txapa latzakin gainera!\nTenporada bukatu ostian ekaina eta uztaila lasaitxasuneko hilabetiak izan ziran, lasterketa batzutan parte hartu naban arren.\nUdako solstiziotik aurrera eguna mozten hasten danian pozten geranok, negura begira jartzen gera ahalik eta bizkorren. Eta horrela ba, udako oporrez baliatzen hasi dot berriz tenporada berrixa errepideko bizikletan eta mendixan. Blogari ere hasera hori eman nahi diot oporrak zelan jun diran kontatzen.\nEslobenia aldera jun ginan lehenengo. Bai, modako urteera izan omen da elgoibartarron artian. Morkaikoko Eslobenian inguruko proiekziuak eukiko al zaban zerikusixa?\nBaina lekutan dago eslobenia! Juteko bidia bi etapatan itxia pentsau genduan eta Chamonixen in genduan geldiune bat\nDe 2010 udako oporrak\nBizikletak hartu eta Martigny alderuntz pasa ginan, ondoren hemendik col du gd stbernard igotzen hasi, baina gehixegi izan zan oindiok bizikletara ohitxu gabeko nere hankentzat!\nFurgona hartu eta Veneziara abantau ginan\nVenezia ikusi ondoren... (halere esan biot jaixetako balsan ideia ez zala neria izan)\n...hurrengo egunian hemendik Eslobeniako ipar-ekialderaino jun ginan.\nBehin eslobeniako baztarra jo ostian, Ekialdetik mendebalderuntz, etxera bueltan hasi ginan. Eslobenian gehixen bat bizikletan ibili ginan. Atxikituko ditxuten mapetan urdinez bizikletako bidiak ageri dira eta berdez mendixan ibilitxako egunak. Gizurra badirudi ere eslobenian bi mendi ibilaldi besterik ez genduan in, gainontzeko denbora guztixa bizikletan edo turismo apur bat itxen pasa genduan.\nEsanda bezela, ekialdian hasi genduan bidia, Mariborren. Hemen ondoko herri batetik Ptug (eslobeniako eta europako hiri zaharrena ei dana) bixitatzera bizikletaz jun ginan, ta bide batez inguruak ikusteko garraiobide honek ematen daban lasaitxasunaz disfrutau genduan\nPtug-eko argazki bat kanpoaldetik\nMaribor ere ikusi ondoren, Savinske alpeetaruntz abantau ginan furgonan. kuriositatez, mapa batzun laguntzaz errepide bat jarraitzen, grabillazko pista batetik in bihar izan genitxuan 50 bat kilometro. errepide txarra, baina ingurua ezin politagua zan.\nItxuragatik errepide hau neguan herriz herri dixen iraupen eskiko pista izan liteke\neta halako batian Logarska Dolina ingurura iritsi ginan. (urdinez bizikletako buelta eta berdez oinez mendixan ibilitxakua. Horixa berriz Austriako muga)\nBixamunian bizikletak hartu eta glaziazio garaian sortutako bailara honetan gora jun ginan. (Urdinez mapan)\nEguraldixak ez zigun ingurua nahi bezain ondo ikusten laga baina ikusi genduan gutxixa ideia bat itxeko nahikua zan\nEgixa esan etxian bezela sentitzen nintzan, nahiz eta nere bizikletan ibiltzeko piurek, gainera depilaube hemen bati baino gehixori zeresana emango ziuen, baina negutarrok badakigu iliak ze abantaila ditxuan\nBerriz furgonarako bidian zeozer jaten geratu ginan, eta kasualidadez, familia frantses batekin topo in genduan. Bikotia eta bi seme alaba txiki zaozen eurekin, danak bizikletekin\nSeme nagusixenak (10bat urte nekez eukiko zitxuan hark) ere bazakixan zer zan alforjekin ibiltzia. gainera frenoripe jeitsi omen zan eta mekaniko bila zabizen\nGu laguntzeko prest, esan genien furgona gertu geneukala eta mobitxuko genitxula nahi zaben lekura, baina... hauek bihar ere ez, moldatuko zirala. Aupa TXAPELDUNAK!!!\nBitxartian, egualdi txarra medio, Lubjianara jeitsi ginan, baina egun bat beranduago berriz bueltau ginan savinskeetara. Oinguan Kaminska Bistrica (beste aldetik) mendixan buelta bat in genduan, eta ez motxa gainera!\nLubjianan egon ginanian kanpin batian sartu eta arropak eta gu geu ere garbitzeko aprobetxau genduan. dana aireatu eta lasai egoteko\nhiriburua ere bisitxau genduan, noski!\nLubijanako dragoiak edozein blogetan ikusiko ditxuzuenez, hemen beste argazki batzuk ikusteko aukera ematia erabaki dot. hiriburu politxa da edozela ere\nEsanda bezela, hemendik berriz ere Savinskera bueltau ginan, eta ondoren mendikate nagusira, Alpe Julianoetara inguratzen hasi ginan.\nLehenik Skofja Loka-ra jun ginan. Handik Bled inguruak ikusiko ziran bizikleta ruta bat aukeratu genduan Zeleznikitik urtetzen.\nHalere aurrekuan bezela, errepidia grabillazko pista batian bihurtu zan, eta errepideko bizikletekin jundako lekutik bueltatzia beste aukerarik ez jakun geratu. Azpixan ikusten zan Stara Fuzina eta lakua. Ikaragarrizko bistak!!!\nHurrengo bidaia bai, Bled ingurutik hasi eta Stara Fuzinara jun ginan, buelta zirkular bat inaz Bojinh-eko lakutik berriz ere Bled ingurura bajatzeko\nBled bisitxatzen arratsaldetan hain ohikua zan txaparradak harrapatu gintuan, baina halere herrixa ze politxa dan ikusteko aukera euki genduan\nhain famatua dan uhartiakin.\nHonen ondoren Txabola eta Maitekin topo in genduan, eta danok batera Triglav, eslobeniako mendirik garaiena itxera jun ginan (aurreko mapan berdez)\nIraileko zelatungo erromerixa onenian bezela, tontorra jendez lepo\nAzkenian makina bat ordu urten jakuzen, gure aurpegixetara begiratzia besterik ez dago hori ikusteko\nBled inguruan autokarabanen parkin batian egon ginan txabola ta maitekin pare bat egun, eta Triglav-en bixamunian, hankak soltatze aldera Kranjska Goraraino bizikletan igo eta hemendik gora dauan Vrsik portua igo genduan. 100kmtxo hankak soltatzeko!!!\nTxabola biharrian hasi bihar zala eta, buelta itxia tokatzen jakuen, eta euretaz despeditxu eta Italia aldera abantau ginan, baina hori hurrengo batian kontauko dizuet, gaurkoz nahikua aguantau dozue honaino allau zeratenok\nJai alternatiboei alternatiba\nAlpe d'Huez bizikletan


Euskaltegien heriotza — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Euskaltegien heriotza\nLeire Narbaiza 2015/10/20 10:10\nInfo7 irratian "Gureaz blai" saioan egindako kolaborazioa 2015eko urriaren 15ean\nEuskara irakaslea naiz, euskaltegikoa. Orain 25 urte hasi nintzen ofizio honetan eta laster amaituko dudalakoan nago.\nEuskaltegietako irakasleek amesten dugu egun horrekin: gure ofizioaren behar izana ez dagoen unearekin, Euskal Herria euskalduna den momentuarekin. Eta gure sektorea hiltzeko jaio bazen ere, eutanasiak hilko du edo hobeto esanda, lasai hiltzen utziko dute, uzten ari dira.\nBai, laster lanez aldatu beharko dut, hiltze luze honetan kabitu ezinda. Kontua da Euskal Herria ez dela euskalduna, gure ametsa ez dela bete; baina, hala ere, desagertu egingo gara. Poliki, atentzioa eman barik, ia inori ez diolako ardura helduen euskalduntzeak.\nGelak husten ari dira, mila arrazoi direla eta. Batetik garestia delako oso, prezioak eskandalagarriak dira gure hizkuntza, ofiziala ere badena, ikasteko. 8 ordu astean ikasturte osoan 400 eurotik gora dago. Ez ahaztu gaztelania ikastea EAEn doan dela, Eusko Jaurlaritzako hezkuntza sailaren eskutik. Euskara ez. Baten batek esango du azterketa gaindituz gero diru zati bat itzultzen dela, eta egia da batzuetan. Baina aldez aurretik jarri behar da dirua eta azterketa gainditu. Beraz, titulua lortu.\nTitulitisak jota gaude, alegia. Gure beste gaitzetako bat. Behar ez duenari ere, dirua itzultzeko exijitzen zaio-eta. Hala dauzkagu gelak titulu-bila dabiltzanekin beteta. Obsesionatuta. “Yo sólo quiero preparar el segundo perfil, no quiero nada más” halakoak ere entzun izan ditugu, azterketa pasatzeko euskararik ikasi behar ez balitz bezala. Tamalgarria! Beste ikasle asko urduri, gaizki pasatzen. Titulua lortu lanerako. Lanean titulua eskatu, baina euskaraz egiteko ez. Sarriegitan paper madarikatua kaxoian sartuta, hautsa hartzen. Alferrik emandako denbora larregi, neurona xahuketa, esfortzu antzua.\nGizartea aldatu egin da. Ezin da ukatu. Hauxe ere bada euskaltegiak husteko beste arrazoi bat. Anjel Lertxundik atzo Berriako “Apalaldia” zutabean aitatzen zuena: Umil apatiko eta etsipen puntu batez gaude? Susperraldiaren dekadentzia bizitzen ari gara? Barealdia indar falta da, itsas zakarraren abisua, akaso?\nEuskarari dagokionez erlaxatu egin gara. Ikastolan ibilitako guraso batzuek, ikastolan Lehen Hezkuntzan dabiltzan seme-alabekin gaztelaniaz dihardute. Kezka dago ikastola batzuetan, lehen DBHn hasten ziren ikasleak gela barruan gaztelaniaz. Orain LHko 1. mailan… Euskara salbatuta dago, ez dut ahaleginik egin behar, dena eginda baitago” dute askok barneratuta. Horregatik, zertarako joan euskaltegira? Txakurrekin eta ume txikitxoekin egiteko nahikoa badakit-eta!\nEuskara despolitizatu behar zela zioten, baina hori beharrean, deskontzientzatu egin gara. Lasaitu, petraldu. Jardun behar denean, tipili-topolo edonola esan, kalitatea apalduta.\nEta euskaltegiak hortxe daude, zain, Euskal Herrian oraindik premia gorria dagoelako; sektorearen agonia, ordea, ondo hasita dago, utzikeriaz, nagikeriaz. Ezkorra naiz, baina gremioko asko ere hala daude, errealitatearen lekuko garelako.\n(Hementxe ere entzun dezakezue)\netiketak: Kolaborazioak, üskara, Gureaz blai, irratixa, radixua, podcasta, Info7


Igor Ahedo: «Elementu komunak bideratzeko tresna izan behar du hizkuntzak» | Gizartea | Berria\nIgor Ahedo. EHUko irakaslea eta Parte Hartuz taldeko kidea\n«Elementu komunak bideratzeko tresna izan behar du hizkuntzak»\nLurraldea antolatzeko moduan, parte hartzearen garrantzia aipatu du Ahedok, sareak sortzearena; besteak beste, hizkuntzaren ikuspegia kontuan hartzeko: «Demokrazia demokratizatzeko balio behar du».\nEHUko irakasle da Igor Ahedo (Bilbo, 1973), Politika eta Administrazio Zientzien sailean. Batez ere, parte hartzearen ikuspegitik aritu zen atzo Lurraldea eta Hizkuntza jardunaldietan. Lurralde antolaketa eta komunitatearen garapena izena jarri zion hitzaldiari. Hizkuntzaren ikuspegitik ere, garrantzitsutzat du komunitatea lurraldea antolatzeko: «Komunitatea garatzeak ahalbidetzen du hizkuntzaren gisako aspektuak kontuan hartzea».\nEuskalgintzan badago komunitate antolatu bat. Parte hartzen du, baina askotan hizkuntzaren arloan soilik. Arlo denetara zabaldu behar da ikuspegi hori?\nNoski. Eta lurraldea da espaziorik onena. Hizkuntza ez baita zer abstraktu bat, hizkuntza hitz egin egiten da kale batean, herri batean. Lurralde antolaketa izan daiteke aitzakia, parte hartzearen bidez, behetik lan egiteko. Eta saiatzeko hizkuntzaren ahulguneak indartzen, beste eremu batzuetan eraginez. Hizkuntzaren egoera hobetu dezakegu, ez soilik politika linguistikoekin, baita ere estrategia urbanistikoekin, demografikoekin, ekonomikoekin. Edo, gutxienez, saihets dezakegu hizkuntzari kalte egitea.\nAdibidez, hirigintza eredu jakin batek zer eragin izan ditzake?\nAdibidez, urbanizazio esplotazio bat: hizkuntza egitura sendo bat duen herri batera iristen bada behin-behineko biztanleria multzo bat modu masiboan, hautsi egiten ditu komunitate arauak. Kidetasun sentimendua desagertzen bada, desagertzen da pertsonak batzen dituena. Parte hartzearen helburua da, hain zuzen, nireaz galdetzea gureaz galdetzea bihurtzea.\nHirigintza, instituzioak edo parte hartzea antolatuta dagoen moduak ez al du zailtzen gu horretarako bidea egitea?\nBai. Hasteko, bateragarritasun arazo izugarriak daudelako instituzioen artean. Ez dago gobernantza eta elkarlan egiturarik instituzioen artean. Ipar Euskal Herrian, esaterako, Garapen Kontseilu bat dago, eta Hautetsien Kontseilu bat. Gabezia eta onura guztiekin, baina bat egiten dute egitura berean gizarte zibilak, kultur ordezkariek, politikariek, lurraldearen parte ezberdinetakoak... Ikuspegi oso bat ahalbidetzen du horrek, gu-re ikuspegi bat. Esango nuke parte hartzea ez dela erabiltzen zilegitasun modu batetik edo eraginkortasun mekanismo batetik harago. Ez da txarra hori, baina horretan geratzen bada, galtzen ari gara parte hartzearen potentzialtasuna.\nZein da potentzialtasun hori?\nKomunitate sareak sortzea, herritarren arteko sareak. Lortzea herritarrek kontzientzia hartzea: arazoak ez dira pribatuak, baizik kolektiboak. Demokrazia demokratizatzeko balio behar du parte hartzeak, eta eskatzen du mundu guztia hor egotea: batez ere, baztertuenak, inoiz presente ez daudenak. Gaizki gabiltza parte hartzen duena eredu hegemonikoa bada: gizona, erdiko klasekoa, adin jakin batekoa, eta ahazten bagara haurrez, prostitutez, immigranteez. Parte hartzeak, igualitarioa izateko, behar ditu dauden guztiak, ez soilik ikusten direnak. Eta sortu behar lituzke alternatiba lokalak erasoaldi neoliberalaren aurrean. Hori da lortu behar lukeen handiena: kolektiboa, horizontala, igualitarioa dena berreskuratzea, eta instituzioei kontrapisua egitea.\nEuskalgintzatik pentsatuta, adibidez, nola egin baztertuenak komunitate horren parte?\nSarri, arazoak konpontzen ditugu horma baten aurka jota. Integratu nahi ditugu hizkuntzatik desagertutako pertsonak. Nola egiten dugu? Kanpaina konbentzional batekin. Ez zaie iristen, hain zuzen, ikusezinak direlako. Zergatik daude ausente? Zaurgarritasun egoeran daudelako, askotan. Nor ez dago horrela egun? Baita pertsona ikusgarriak ere. Interes komunak ditugu? Bai. Denok. Batu gaitezen horiek lantzeko, eta baliatu lan hori, erakusteko beste interes batzuk: hizkuntza, kasurako.\nSaiatu behar dugu elementu komunak bilatzen pertsona denon artean, eta hizkuntza erabili horiek bideratzeko tresna gisa. Denok ditugu arazoak ez dakigulako zer egin gure haurrekin, ez soilik immigranteek. Eskain ditzagun alternatibak gure haurrak zaintzeko, hizkuntza erdigunean jarrita. Denok badauzkagu arazoak zerbait lortzeko, erabil ditzagun denbora bankuak tresnatzat, baina denbora banku euskaldunak. Pentsatzen ari naiz Pirritx eta Porrotxengan. Zer nahi dute haurrek? Ondo pasatu. Erabil dezagun dibertsioa euskara ahalduntzeko. Ez dira pertsonak jarri behar hizkuntzaren zerbitzura, baizik alderantziz. Gainera, hizkuntza bat dugu hori ahalbidetzen duena.\nZergatik ahalbidetzen du hori euskarak modu berezian?\nHizkuntza guztiek ahalbidetzen dute, baina gurea, gainera, komunitate sentimenduz betea dago. Beraz, hizkuntzak ez du soilik ematen tresna bat. Ematen digu garaiotan gero eta urriagoa den hori: kidetasun bat, komunitate baten parte izatea.


Baztan-Bidasoko XXXII. Bertsopaper Lehiaketan lanak aurkezten ahal dira - Berako Agenda\nBaztan-Bidasoko XXXII. Bertsopaper Lehiaketan lanak aurkezten ahal dira\nberakoagenda osteguna, 2019\_\_\_\_\_\_\_\_\_\_\_\_\_\_\_'k2019\_\_\_\_\_\_\_\_\_\_\_\_\_\_\_' martxoa\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 21 Albisteak\nBertsoak 2019ko maiatzaren 17ra arte aurkezten ahal dira\nBaztan-Bidasoko hogeita hamabigarren Bertsopaper lehiaketa antolatu dute Berako Kultur Batzordeak eta Bortzirietako Bertso Eskolak, Bortzirietako Euskara Mankomunitatearen laguntzarekin, Baztan-Bidasoa inguruan bizi direnentzat. Euskarazko, jatorrizko, argitaratu gabeko eta bertze lehiaketaren batean saritu ez diren bertsoak onartuko dira bakarrik eta norberak aukeratuko du gaia, doinua eta neurria\nBertsoak maiatzaren 17ra arte bidali beharko dira helbide honetara:\nEpaimahaia Bortzirietako Bertso Eskolak izendatuko du, eta honen erabakia ezin izanen da gibelera bota. Epaimahaiak sariak hutsik utzi ahalko ditu, edo aipamen bereziak eman. Sariak Berako Kultur Etxean maiatzaren 31n, ortziralea, arratsaldeko 18:00etan eginen den ekitaldian banatuko dira.


kontadore - Elhuyar dictionaries\niz. contador [aparato]\nkontadore *Examples are automatically obtained from dabilena\n...kontadore\tez baldin badago instalazio hori hartunea eta kontadoreak jarrita eta zerbitzua martxan duela entregatu beharko...\n...zeko aldean, ordainketari buruzko informazioa eta kontadoreari buruzko aholkuak.\n...taketa-sare automatikoa ipiniko da, bai eta kontadorea ere deribazioaren hasieran...\n........................... 2,21 /m Kontadorearen ikakurketa, fakturazioa eta errezibuaren kobrantza hiruhila...\n... Iberdrolaren esku. Ulertuta daukadanez, baita kontadorea irakurtzeko ardura ere. Sare elektrikoa bakarra ...\n...ene axola,* ez bainaiz filologoa: bakarrik kontadore poeta euskarak zoratu bat... Eta hala ...\n...ureztatze-sare automatikoa ipiniko da, baita kontadorea ere deribazioaren hasieran...\n... baino ez). Ataria sarean bada eta kontadorea agerian ez badago, adierazi informazioa lortzeko ...\n...1922-9-25. Herri guztiko etxebizitzetan ur kontadoreak jarri zituztela adierazi zuen alkateak, sei ...\nJuan de Irazabal bergararrak, Sevillan kontadorea zenak, Juan de Mesaren Kristo Agoniakoa izeneko eskultura bikaina oparitu zion 1626an bere jaioterriari. San Pedro parrokian dago eskultura hori.>\nKontuz gasarekin, gasa duten gelak behar bezala aireztatu beharko dira, gas-usaina badago, etengailuak ez dira itzali edo piztu behar, gela aireztatu behar da eta kontadorearen giltza itxi.>\nCuidado con el gas, las habitaciones que dispongan de gas deberán estar perfectamente ventiladas, si huele a gas no encender ni apagar ningún interruptor, ventile la habitación y cierre la llave del contador.\n2. Gure kontadoretik (digitala) garaje plazaraino: Kontadorea normalean kontadore koadroan egoten denez, behe solairuan edo garaje solairuan, irtenbide hau merkeago da eskulanari zein kable sareari dagokionez.>


Bizitzeko lekurik gabe - Irutxuloko Hitza : Irutxuloko Hitza\nBizitzeko lekurik gabe\nGero eta gehiago dira hirian dauden pisu turistikoak, eta, horrek hiriko alokairuak garestitzea ekarri du. Parte Zaharrean Bizi auzo elkarteak hainbat proposamen egin ditu egoera arautzeko.\nUdara gerturatzearekin batera handitu egin da Parte Zaharrean dabilen turista kopurua. (Argazkia: Malen Aldalur)\nHiria garestitu du turismoak. 2016an %17 egin du gora alokairuak; turismo gehien duten auzoetako tabernetako eta saltokietako prezioek gora egin dute; eta bizilagun askorentzat beraien auzoan bizitzea sostengaezina bihurtu da. Etxebizitza eskubidea urratzen ari direla uste du Parte Zaharrean Bizi auzo elkarteak. Izan ere, salatu dute etxebizitzekin espekulatzen ari direla: “Etxebizitzei erabilera komertzial bat ematen diote erabilera sozial bat eman beharrean”. Hiriko alokairuen mapak bilakaera nabaria izan du azken urtean, eta, horren oinarrian pisu turistikoak daudela uste dute. Zifra ziurrik ez dagoen arren, hirian guztira 2.000 pisu turistiko daudela azaldu du Ricardo Burutaran EH Bilduko zinegotziak. Horietatik 1.219 ageri dira Airbnb-n, etxebizitza pribatuak alokatzeko orrialdean. Gainera, esan du asko direla egunero beraien etxebizitza pisu turistiko bihurtzeko udalean jasotzen dituzten eskaerak: “Maiatzaren 4an, esaterako, udalean jaso ziren eskaera kopurua eskatu genuen. Bederatzi edo hamar jaso zituzten egun bakar batean”. Egoera kezkatzekoa dela uste du EH Bilduk. EAJk ere badu kezka. Juan Ramon Viles EAJko zinegotziak uste du turismoaren alde onak kontuan izan behar badira ere, ez dela ahaztu behar donostiarrek hiria bere sentitu behar dutela: “Donostiarrek eroso bizi behar dute euren hirian, donostiarrok egiten baitugu egunez egun Donostia”. Ados dago Miren Albistur PPko zinegotzia ere. Uste du turismoaren gaian oreka lortzea ezinbestekoa dela: “Turismo modalitate berri bat daukagu eta garrantzitsua da donostiarrok ondo egon ahal izateko oreka bilatzea”. Dena den, Irabazik eta EH Bilduk uste dute arazo bakarra ez dela pisu turistikoen hazkundea, izan ere, pisu horietako asko lizentziarik gabe daude. Efecto Airbnb ikerketaren arabera, webgune horretan aurkitzen diren Donostiako 1 .219 iragarkietatik %13k soilik dute lizentzia. Amaia Martin Irabazi Donostiako zinegotziak gaineratu du hirian dauden pisu turistikoen %75 udalaren lizentziarik gabe dagoela. Baina zein baldintza behar ditu pisu batek lizentzia lortzeko? Burutaranek esplikatu du pisu turistiko bat legala izateko bi baimen behar direla, Eusko Jaurlaritzarena eta udalarena: “Pisu turistiko askok Eusko Jaurlaritzaren baldintzak betetzen dituzte eta haren lizentzia dute; baina gure araudiak dio udalaren baldintzak ere ezinbestean bete behar dituztela; eta badirudi hori batzuek ez dutela ulertu nahi”. Albisturrek ere araua ez betetzean ikusten du arazorik larriena: “Ez da egoera erraza, baina arauak hor daude eta udala ez da arauak betetzen ari”. Donostiako egoera ez dela inguruko herrietan ematen uste du Albisturrek. Euskal Herrian pisu turistiko gehien biltzen duen hiria da Donostia; eta horrek, alokairuen prezioa garestitzeaz gain, aldi baterako alokairuak sustatzen dituela uste du Burutaranek. Efecto Airbnb ikerketaren arabera Euskal Autonomia Erkidegoan pisu turistiko gehien biltzen dituzten lehen hiru auzoak Donostiakoak dira: Parte Zaharra, Gros eta Antigua. “Jendeak bederatzi hilabeteko alokairuak eskaintzen ditu, gero udaran pisu turistiko gisa alokatu ahal izateko”, azaldu du Burutaranek. Horrek, auzotarrei kalteak sortzen dizkiela uste du: “Bertan bizi nahi baduzu urte guztirako behar duzu pisua eta ez hilabete batzuetarako soilik”. Hori dela eta, pisuan bertan jarraitu nahi dutenei urtean zehar gehiago ordaintzera behartzen dietela salatu du. “Gaur egungo soldatekin nola ordaindu behar ditu jendeak hain alokairu garestiak?”, galdetu du. Nola legeztatu? Vilesek uste du plangintza dela bidea: “Donostia Turismoren 2017-2020 plan estrategikoa izango da ardatza. Plan hori erakundeek eta turismo sektoreko eragileek osatu dugu”. Horrekin batera, uste du beharrezkoa dela araudiak egokitu eta betearaztea. Turismoaren plan berria eraikitzerakoan interes ezberdinen arteko oreka kontuan izan beharko dela uste du Albisturrek, eta horretan indarrak jarriko dituztela azaldu du. Dena den, udalak egoera erregulatzeko gauza gehiago egin ditzakeela uste dute PPk, Irabazik eta EH Bilduk. Besteak beste, arauak bete. “Hortik aurrera ikusten ari gara daukagun araudia ez dela nahikoa izango egoerari aurre egiteko”, esan du Burutaranek. Bestalde, azaldu du ondo ikusten dutela pisu turistikoak murriztea Parte Zaharrean, Erdialdean, Grosen eta baita Antiguan ere. “Antiguan gero eta gehiago dira pisu turistikoak”. Horiek dira hain zuzen turismoak gehien kaltetu dituen hiriko auzoak. Martinek ere uste du beharrezkoa dela ordenantza betearaztea, eta beste hainbat hirietan egin dituzten proposamenak aipatu ditu: “Pisu turistikoetan egin daitekeen egonaldiaren iraupena mugatu; zona batzuetan etxebizitza gehiago egitea debekatu; eta horietarako baldintzak eskatu”. Vilesek uste du turismoari modu egokian aurre egiteko beste neurri bat dela tasa turistikoa. Horrek, hiriaren zainketari eta eskaini beharreko zerbitzuei aurre egiteko finantzazioan lagunduko lukeela uste du: “Tasa turistiko baten beharra ikusten dugu, eta udalek izan beharko genuke hori jasotzeko eta kudeatzeko eskumena. Eskaera hori helarazi diogu Jaurlaritzari, une honetan berea baita ardura”. Etxebizitzen arazoa alokairutik harago doala uste du Burutaranek, izan ere, hainbat enpresa etxebizitza bloke osoak erosi eta pisu turistiko bihurtzen ari direla ohartarazi du. Legazpi kalean eta Abuztuak 31 kalean dagoeneko halako etxebizitza blokeak daudela esan du. Hauek arautzea oraindik zailagoa izango dela dio, ez baitago inolako ordenantzarik hauek erregulatzeko. Hotel gehiago Etxebizitza blokeak, nolabait, hotel bihurtu nahi dituztela azaldu du Burutaranek. Gaur egun, hirian 9.100 oheko eskaintza dago hotel, hostal eta albergeak kontuan hartuta; eta, Airbnb-ren webgunean, berriz, 4.553 ohe eskaintzen dira. Datozen urteetan eraikitzea aurreikusten duten hotel kopuruarekin 1.200 ohe gehiago egongo direla azaldu du Efecto Airbnb ikerketak. Baina beharrezkoa al da hotel gehiago eraikitzea? Albisturrek azaldu du 2012-2016 turismo planean aho batez onartu zutela alderdiek hirian hotel gehiago behar zirela. Martinek, aldiz, azpimarratu du Donostian 4.000 etxebizitza huts daudela, etxebizitza guztien %4,4: “Holandan adibidez soilik %1,5 daude hutsik”. Uste du badagoela nondik ikasia eta gogorarazi du auzotarrak beraien auzoetan bizitzen jarraitu ahal izateko neurriak hartu dituztela antzeko egoeran dauden hirietan. Horixe da hain zuzen Parte Zaharrean Bizi auzo elkarteak eskatzen duena, bizilagunek auzotik alde egin behar ez izatea. “Parte Zaharrean arazoak baditugu turista gabe, turista kopuru altuarekin are arazo gehiago ditugu”, dio Rafael Azkona Parte Zaharrean Biziko kideak. Turistek kalte zuzenak eta zeharkakoak sortzen dituztela azaldu du Azkonak: «Zuzeneko kalteak dira, esaterako, pisuak garestitzea”. Pisu turistikoak ugaritzean bizilagunek auzotik alde egin behar izan dutela azaldu du: “Izan ere, pisuen prezioa asko igo dute, eta, gainera, denboraldi baterako soilik alokatzen dituzte etxebizitzak”. Bestalde, horrek hainbat albo kalte sortzen dituela ere ohartarazi du Azkonak: “Auzoan turista asko daudenez, turistei egokituta prezioak jarri dituzte taberna eta saltokietan”. Uste du oporretan dagoen jendea egun gutxi batzuk pasatzera etortzen denez prest dagoela gehiago ordaintzeko, “baina zer gertatzen da gurekin?”. Europako hainbat hiritako auzo elkarteekin batera Madrilen izan zen orain dela hilabete batzuk Parte Zaharrean Bizi auzo elkartea, turismoaren problematikaren inguruan hitz egiten. “Ikusi genuen hiri asko daudela gure egoera berean; batzuek neurriak hartu dituzte, beste batzuk berandu iritsi dira”. Kezkatuta daude bizilagunak eta udalari hainbat proposamen egin dizkiote turismoa erregulatzeko. “Badakigu udala zerbait egin nahian dabilela, eta guk gure proposamenak helarazi dizkiogu”. Albisturrek ere azaldu du baduela udala lanean ari delako berri, baina ez du informazio askorik: “Gaia mahai gainean egongo da hurrengo hilabeteetan eta guk oposiziotik lanean jarraituko dugu”. Azkonak azaldu du badakiela ez dela egoera erraza, izan ere, interes ugariren arteko talka dago: “Ostalariek edo turismoari begira lan egiten dutenek beste ikuspuntu bat dute, eta hor talka bat sortzen da”. Dena den, uste du auzotarrek lehentasuna izan beharko luketela: “Urte osoan hemen bizi garelako; gure zergak hemen ordaintzen ditugulako; gure hiria delako; gure bizimodua hemen eraiki dugulako. Askotan gure egunerokoa aldatzen da besteen eraginez, eta udalak gu babestea nahi dugu”. Bizilagunen arteko talkaz ohartu da Albistur ere, horregatik PP turismoak zuzenean eragiten dien sektoreekin bildu dela azaldu du: “Auzo elkarteekin eta bizilagunekin bildu gara, baina baita pisu turistikoak eramaten dituzten enpresa eta jabeekin ere”. Uste du garrantzitsua dela denen ikuspuntua kontuan izatea. Egin beharrekoak Kezka dagoela ukaezina dela diote alderdiek eta bizilagunek. Hori dela eta, neurriak hartzea beharrezkoa dela uste dute. “Lehenik eta behin, udal ordenantza bete behar dute bai plataformek eta baita gainerakoek ere”, azaldu du Martinek. Salatu du pisu turistikoetako jabe gehienek ez dituztela etxebizitza turistei alokatzeagatik diru sarrerarik aitortzen, eta ez dutela gutxieneko zerga eginbeharra betetzen: “Zerga aitorpenaren eta betebehar fiskalen irregulartasunak direla eta, gure ustez, udal gobernuak etxebizitzak ixteko neurriak hartu behar ditu”. Burutaranek ere uste du udalak ez duela behar bezala kontrolatzen etxebizitza hauek legea betetzen duten edo ez: “Salaketa bat jartzen badute orduan esku hartzen dute, baina bestela ez dute ezer egiten”. Uste du zerbait egin beharra dagoela: “Bestela gure auzoetako fisionomia aldatuko da”. Albistur ere bat dator udalak legea bete beharko lukeela esatean: “Ados, egia da turismo modelo berri baten aurrean gaudela, baina legea aspalditik dago eta betetzeko da”. Uste du bai udal gobernuak baita Eusko Jaurlaritzak ere neurriak hartu behar dituela oreka bat lortzeko: “Beharrezkoa da neurriak hartzea, turismo mota hau hiriarentzat beharrezkoa delako”. Ildo berean, Vilesek uste garrantzitsua dela turismoaren kudeaketa azkarra egitea: “Turismoaren alde onak behar ditugu”. Dena den, azpimarratu du donostiarrek hiria beraiena sentitu behar dutela. Pisu turistikoek hiriko alokairuak garestitzea ekarri dute. Naroa Mikelarena eta Garazi Zauzen testigantzak bildu ditugu. Eneko Goia, Alkatea: “Turismoak bere alde onak eta neurtu beharreko ondorioak ditu” Bizilagunek pisuak erregulatzeko proposamenak egin dituzte


Revista Sustrai Aldizkaria. - Eusko Jaurlaritzak eta mahastizaintzaren eta ardogintzaren sektoreak ardoaren sustapena indartzea adostu dute, Covid19aren krisiak eragin larria izan ondoren\n2020/06/24 | Albisteak\nArantxa Tapia sailburua buru izan zuen bilera horretan, Eusko Jaurlaritzak, HAZI Fundazioaren bidez, upategien finantzaketa hobetzeko, sektorearen lehiakortasuna hobetzeko eta posizionamendu- eta merkaturatze-ekintzak indartzeko abian jarri dituen laguntza sektorialeko ekimenen xehetasunak jakinarazi ziren, Euskadiko upeltegiak eta ardoak sustatzeko ekintza berriekin batera.\nIldo horretan, administrazioak eta sektoreak sustapen-kanalak indartzea adostu zuten, Basque Wine aterkipean euskal upategien produktuak salmenta- eta posizionamendu-kanal berrien bidez kokatzeko aukera emango duten ekintzen bidez, eratu berri den Basque Wine Office erakundearen koordinazio eta finantzaketapean.\nLehen promozio ekintzak hazi dira, sustapen kanpaina baten bitartez. Kanpainarekin bat egingo dute hiru lurralde historikoetako Ostalaritza Elkarteek eta banaketa handiko enpresa batzuek. Euskadiko ostalaritzak eta banaketa enpresek ere Arabako Errioxako ardoak eta hiru Jatorri Izendapenetako txakolinak (Araba, Bizkaia eta Getaria) identifikatuta edukiko dituzte beren establezimenduetan, “Basque Wine” irudi berriarekin, kontsumitzaileek Euskadin egiten diren edariak identifikatu ahal ditzaten.\n· Edarien euskal sektorea koordinatzea, orientatzea eta etorkizuneko eszenatokiak proposatzea sektore horretarako\n· Eskaripeko laguntzako eta orientazioko zerbitzu teknikoak garatzea eta indartzea.\n· Bikaintasuneko proiektuetan laguntza eta babesa ematea sektoreari.\n· Administrazio Publikotik balioa sortzea, giza baliabideak eta balilabide ekonomikoak modu koordinatuan jarrita, barruan zein kanpoan.\n· Ardoaren eta beste edari batzuen euskal industria bultzatzea, sinergiak eta baliabideak eskura jarrita, katalizatuta eta lerrokatuta.\n· Aliantzak eta proiektu komunak bilatzea, erakunde eta agente sektorial desberdinen artean.


18/19 ikasturtean, % 5 merkeago\nAEK-k datorren ikasturterako aurrematrikulazio kanpaina jarri du abian. Horren baitan, izena ekainaren 19a baino lehen ematen duten ikasleek % 5eko deskontua izango dute matrikularen prezioan; horrez gain, lehentasuna edukiko dute ikastaldeak osatzeko garaian. Hala ere, azkenean ikastaroa ez egitea erabakiko balu, aurreratutako dirua osorik itzuliko zaio ikasleari, irailaren 26a baino lehen jakinarazten badu. Xehetasun gehiago jakiteko, AEKren euskaltegietara jo daiteke.\nBarnetegiko esperientziak saria du\nBarnetegien udako kanpainan murgilduta, AEK-k sariketa bat prestatu du inoiz barnetegi batean izandako ikasleen artean egiteko: Barnetegitik, zein da zure oroitzapenik maiteena? Galdera horri erantzunez parte hartzen duten guztien artean egingo da zozketa: bi lagunendako bi eguneko egonaldia Zugarramurdiko Graxiana aterpetxean. Barnetegi batean izan den edozeinek har dezake parte, eta kontakizunik onena sarituko da, jakina. Ezaugarri hauek izan behar ditu narrazioak: gehienez minutu bateko grabazioa, eta audio edo bideo bidezkoa (parte hartzailearen ahotsa ongi entzuteko moduan). Grabazioa Whatsapp edo Telegram bitartez igorri beharko da 630 477 400 telefono zenbakira edo aek.komunikazioa@gmail helbidera, maiatzaren 17a baino lehen.\nAEK Ar Redadeg ekimenean\nAbiatzear da bretoieraren aldeko Ar Redadeg ekimena (maiatzaren 4tik 12ra izango da). Aurten, hamar urte eta 5 edizio beteko dituela ospatzeko, mahai-ingurua antolatu, eta Europan egiten diren Korrikaren antzeko ekimenak gonbidatu dituzte parte hartzera. Hauek izango dira partaideak: Korrika (Euskal Herria), Correlingua (Galizia), Correlengua (Katalunia), Course Lingua (Val d'Aran), Le Passem (Bearn), Ar Redadeg (Bretainia), Ras Yr Laith (Gales) eta An Rith (Irlanda). Esperientziak partekatzeaz gain, beste gai garrantzitsu batzuk ere jorratuko dira mahai-inguruan. Batetik, ofizialki sortuko da Hizkuntzen aldeko lasterketen Europako sarea. Bestetik, bilkura amaituko da Hizkuntzen aldeko lasterketen Europako sare horretako partaideek elkarrekin osatuko dituzten proposamenak eginez eta jasoz, ekintza hauek nazioartean aurrerapausoak egin ditzaten.\nMertxe Mugika (AEKren koordinatzaile nagusia), Asier Amondo (Korrika arduraduna) eta Jakes Bortayru (Iparraldeko koordinatzailea eta Korrika batzordeko kidea) izango dira bertan. Halaber, elkarrekin korrituko dute, edizio bakoitzean ohikoa izan den moduan, Ipar Euskal Herriko AEK-k erositako kilometroa, maiatzaren 12an.


Arabako Foru Aldundia: sosik ez Gazteriaren Kontseiluaren alde Arabako Foru Aldundia: sosik ez Gazteriaren Kontseiluaren alde\nArabako Foru Aldundia: sosik ez Gazteriaren Kontseiluaren alde\nArabako Foru Aldundiak (AFA) Euskadiko Gazteriaren Kontseiluak (EGK) lurraldean egiten duen lanari babesa kendu dio. Zehazki, gazte elkarteen sareari iaz 6.000 euro eskaini bazizkion… aurten 0 euro gorde dizkio. Ondorioz, aurten arabar lurraldean aurreikusitako proiektu guztiak bertan behera utzi beharko ditu oraingoz gazte-elkarguneak (hirigintza barneratzailari buruzko jardunaldiak, emakume gazteak eta bularreko minbiziari buruzko topaketak, Berriz Berri posterraren bidalketa, Arabako aisialdi taldeek antolatutako udako ekintzen gidaren difusioa…).\nLaster iragarriko dugu Euskadiko Gazteriaren Kontseiluaren erantzuna. Bitartean, hemen uzten dizuegu Diario de Noticias de Álava egunkariak argitaratutako albistea. Mila esker aldez aurretik gazteongan eta elkartegintzan sinesten duzuen guztioi! Guk gurearekin jarraituko dugu, eskua luzatzen digun ororekin lanean.


Marc Soler taldekideari irabazten lagunduta, Etorkizunekoen Tourretik pozik Eneko Lizarralde - Bergara - Goiena.eus\nMarc Soler taldekideari irabazten lagunduta, Etorkizunekoen Tourretik pozik Eneko Lizarralde\nJulen Iriondo 2015-08-30 18:37\nEneko Lizarralde, Etorkizunekoen Tourreko taldekideekin.\nEspainiako selekzioarekin aritu den kataluniarrak irabazi du atzo bukatutako Etorkizunekoen Tourra, eta harentzat lan egitea egokitu zaio Eneko Lizarralde bergararrari: "Munduko gazterik onenak han genbiltzan mokoka; irabaztea zailena izaten da, eta pozik lortutakoarekin", zioen garaipenaren biharamunean.\nMurias taldeko bergararrak aitortzen du "itzulia irabaztea" zela hasieratik helburua, eta horretarako saiatu direla egun denetan Soler "ahalik eta babestuen" eramaten, eta "mendian maillot horia defendatzen".\n"Egindako lanarekin pozik" agertu da Lizarralde, eta esperientzia "kristorena" izan dela dio: "Lehenengo aldiz zortzi eguneko itzuli bat korritzen, munduko onenekin; da Tourra moduan, baina maila txikiagokoan. Oso polita izan da, azken egunetarako nekea igartzen da, baina oso polita".\nAzkeneko egunean Croix de Fer mendatean gora maillota defendatzea polita izan zela dio, eta pozik agertu da bera ere hogei hoberenen artean ibili zelako mendian. Orain, itzulian hartutako sasoi-puntua aprobetxatu nahi du denboraldiaren azken zatirako.\nDenboraldia bukatzeko azken sei-zazpi lasterketak falta ditu Lizarraldek Muriasekin, Frantzian: "Karrera politak falta dira, eta ea zerbait egiten dugun".


IGANDEAN ANTZERKI ZIKLOAREN AZKEN EMANALDIA\nHemen zaude:Hasiera»Albisteak»Albisteak»IGANDEAN ANTZERKI ZIKLOAREN AZKEN EMANALDIA\nBortzirietako Euskara Mankomunitatea 2015-11-03 0 Iruzkin\nBukatzear da Berako Kafe Antzerki Zikloaren XVII. edizioa. Azken saio hori azaroaren 22an, igandearekin, izanen da, Xuga ostatuan 19:00etan. Ziklo honetan beterano den taldea izanen dugu, Ez Dok Hiru taldea, hain zuzen ere. Patxo Telleria eta Mikel Martínez aktoreek “Desentxufatuak” lana eskainiko digute.\nAntzezlan honek aitzinetik talde berak eskaini izan dizkigun “Euskera sencilloaren manifiestoa” eta “Larruaizetara” lanetako eszenarik hoberenak biltzen ditu.\nProtagonistak bi euskara ikasle dira, “munduko euskaldunberririk zaharrenak”. Berrogei urte daramate euskaltegian eta oraindik… Publiko artera agertzen dira euren frustrazio, desio eta kexak adierazteko. Maitasun istoriorik ederrenetan bezala, euskara maite dute, eta gorroto. Gorroto dutelako maite dute; maite dutelako, gorroto.\nDesentxufatuak katarsi ariketa bat da. Euskara ikasleentzat bada, jakina, euren isla (deformatua) ikusten dutelako eskenatokian. Baina euskara ikasle ez direnentzat ere aproposa da. Euskaldun guztion isla ere badirelako bi pertsonaiok. Euskaldunok ditugun desio, kexa, eta obsesio berberak dituztelako. Eta obsesioetan, bi nagusi: euskara bera eta… bai, sexua, jakina!


Mintegiak eta aurkezpenak, Donostiako Luis Villasante Ikergunean\nJakina denez, Euskaltzaindiak Bilbon du egoitza nagusia (Plaza Barria, 15), baina ordezkaritzak ditu Baionan, Gasteizen, Iruñean eta Donostian.\nAzkenaldian, Donostiako ordezkaritzaren erabilera bultzatzeko ekimenak sustatu ditu Akademiak, arrakasta osoz. Esaterako, pasa den ostiralean, Gipuzkoako 35-40 euskara teknikari elkartu ziren Luis Villasante Ikergunean -Tolare baserrian-, Aldundiak antolatutako mintegi batean.\nOndorengo hilabeteetan bestelako ekintzak izango dira bertan: adibidez, otsailaren 15ean Elhuyarrekoak joango dira Villasante Ikergunera; eurek egindako proiektu bat aurkeztuko diote euskalgintzari.\nEuskaltzaindiaren Euskararen Ikergunea 2011n inauguratu zen. Akademiak Gipuzkoan dituen zerbitzu, egitasmo eta lantalde guztiak batu ziren bertan: ordezkaritza ez ezik, akademiaren hizkuntza kalitate zerbitzua, Joanes Etxeberri egitasmoa (Euskararen Historia Soziala) eta Euskaltzaindiaren Hiztegigintzan lan egiten duten taldeak daude Tolaren -Akademiaren jardunean ezinbestekoak diren bestelako batzorde eta lantaldeak ahaztu gabe-. Eta Ikerguneari 1970etik 1988ra euskaltzainburua izan zen Luis Villasanteren izena jarri zion Akademiak.\n(Pasa den ostiraleko mintegia, Donostiako Villasante Ikergunean)


Euskal Herriko Unibertsitateko bi matematikari euren ibilbidearengatik sarituak izan dira | El Correo\nZurekinEuskal Herriko Unibertsitateko bi matematikari euren ibilbidearengatik sarituak izan dira\nEuskal Herriko Unibertsitateko bi matematikari euren ibilbidearengatik sarituak izan dira\nMarithania Silverok eta Marisa Fernandezek Espainiako Matematikako Errege Elkartearen 2019ko garaikurra irabazi dute\nUNAI SARRIUGARTE Martes, 9 julio 2019, 21:03\nEuskal Herriko Unibertsitateko bi matematikari euren ibilbidearengatik sarituak izan dira. Marithania Silverok eta Marisa Fernandezek Espainiako Matematikako Errege Elkartearen (RMSE) 2019ko garaikurra irabazi dute. Lehendabizikoak, RMSEk BVVA Fundazioarekin batera banatzen dituen Vicent Caselles Matematika Ikerketa Saria irabazi duen sei gazteetako bat izan da. BigarrenaK, berriz, RMSEk ematen duen hiru aitortzetako bat jaso du.\nSilverok Korapiloen Teoriaren inguruan egindako ikerketa paregabearengatik jaso izan du saria. Ikertzaileak nabarmendu duenez: «Nire lana oinarrizko ikerketa honetaz ezagutzen dugun horren barruan dago, honen helburua arlo bati buruz dugun ezagutza handitzea da«.\nMarithania Silvero Matematiketan eta Estatistikan lizentziaduna da Sevillako Unibertsitatean. Unibertsitate berberean Matematiketan masterra atera izan zuen. Doktorego aurreko ikerketa egonaldi bat baino gehiago gauzatu izan du Estatu Batuetako Unibertsitate ezberdinetan 2013tik 2015era bitartean: Chicagoko Illinois Unibertsitatean, Indianako Bloomington Unibertsitatean eta George Washington Unibertsitatean besteak beste.\nDoktore bezala hainbat unibertsitatetako matematika institutuetan egin izan du lan: Sevillako Unibertsitatean, Zaragozakoan edota Bartzelonakoan. 2017. urtean urtebeteko egonaldia egin zuen Varsovian Poloniako Zientzia Akademiako Matematika Institutuan. Bertan irakasle lana burutu izan zuen. Pasa den urteko abuztutik Euskal Herriko Unibertsitateko Matematika Institutuan ikertzaile gisa lanean dihardu.\nBestalde, Marisa Fernandezek matematikaren alorrean egindako ekarpen eta ibilbide ezin hobearengatik jaso izan du aitortza. Matematikariak geometria eta topologiaren arloan jorratu izan du ikerketa, Riemannen Geometrian, geometria sinplektikoan eta konplexuan zehazki. Fernandezek helarazi duenez: «nire jarduera akademikoaren zenbait alderditan egindako arduraldi eta ahaleginaren aitortza da garaikur hau, benetan pozgarria da niretzat».\nMarisa Fernandez irakasle nabarmena da Euskal Herriko Unibertsitatean eta nazioarteko proiekzioko ikertzailea. Bere matematikari ibilbidean 150 artikulu akademiko inguru argitaratu izan ditu.\nUpv, Euskera, Matemáticas\nKalakan musika bandak 'Mendeala' bira eskainiko du Euskal Herrian uztailean 'La Sala' telesaila estreinatuko dute gaur, ETB2n eta eitb.eus-en


Cortambert (Saona eta Loira) - Wikipedia, entziklopedia askea.\nCortambert (Saona eta Loira)\nCortambert Frantziako udalerria da, Saona eta Loira departamenduan dagoena, Borgoina-Franche-Comté eskualdean. 2013an 206 biztanle zituen.\n46°28′42″N 4°42′52″E / 46.4783°N 4.7144°E / 46.4783; 4.714446°28′42″N 4°42′52″E / 46.4783°N 4.7144°E / 46.4783; 4.7144\nBray, Blanot, Cluny, Donzy-le-Pertuis, Lournand eta Massilly\n114 (%49.1) 118 (%50.9)\n2007an Cortambert udalerrian erroldatutako biztanleak 206 ziren. Familiak 88 ziren, horien artean 36 pertsona bakarrekoak ziren (24 bakarrik bizi ziren gizonak eta 12 bakarrik bizi ziren emakumeak), 20 seme-alabarik gabeko familiak ziren, 28 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 140 etxebizitza zeuden, 90 familiaren etxebizitza nagusia ziren, 33 bigarren erresidentzia ziren eta 16 hutsik zeuden. 135 etxeak ziren eta 5 apartamentuak ziren. 90 etxebizitza nagusietatik 73 bere jabearen bizilekua ziren, 15 alokairuan okupaturik zeuden eta 2 doan lagata zeuden; 1ek gela bat zuen, 8 etxek bi zituzten, 14 etxek hiru zituzten, 21 etxek lau zituzten eta 46 etxek bost zituzten. 65 etxek euren parking plaza propioa zuten azpian. 37 etxetan ibilgailu bat zegoen eta 46 etxetan bat baino gehiago zituzten.\nCortambert udalerriko biztanleria-piramidea 2009an .\n2007an lan egiteko adina zuten pertsonak 116 ziren, horien artean 87 aktiboak ziren eta 29 inaktiboak ziren. 87 pertsona aktiboetatik 81 lanean zeuden (41 gizon eta 40 emakume) eta 6 langabezian zeuden (3 gizon eta 3 emakume). 29 pertsona inaktiboetatik 13 erretiraturik zeuden, 9 ikasten zeuden eta 7 "bestelako inaktibo" gisa sailkaturik zeuden.\n2009an Cortambert udalerrian 101 unitate fiskal zeuden, 236 pertsonek osaturik. Pertsona bakoitzeko diru-sarrera fiskalaren mediana urteko 20.904,5 euro zen.\n2007an zeuden 7 komertzioetatik, 3 eraikuntza enpresak ziren, 2 ibilgailuen saltze eta konpontze enpresak ziren, 1 garraio enpresa zen eta 1 informazio eta komunikazio enpresa zen.\n2000. urtean Cortambert udalerrian 12 nekazaritza-ustiategi zeuden, 430 hektarea erabiltzen.\nBlanot (1,6 km)\nBray (2,8 km)\nDonzy-le-Pertuis (3,1 km)\nMassilly (3,4 km)\nTaizé (4,8 km)\nSaint-Gengoux-de-Scissé (4,9 km)\nChissey-lès-Mâcon (5,6 km)\nBissy-la-Mâconnaise (5,6 km)\nLournand (5,7 km)\nAmeugny (5,9 km)\nMultimedia: Cortambert (Saône-et-Loire)\nAzken aldaketa 10 otsaila 2021(e)an, 06:02(e)tan


Sagardoa izango da protagonista nagusia Ermuan larunbat honetan, martxoak 10 — Debabarrena turismo\nSagardoa izango da protagonista nagusia Ermuan larunbat honetan, martxoak 10\nSagardoa izango da protagonista nagusia Ermuan larunbat honetan, martxoak 10 Dastatzeke egongo diren sagardoen artean, Itziarko (Deba) Txindurri-Iturri sagardotegikoa izango dai, Debabarrena Turismoko kolaboratzaile den establezimendua. https://www.debabarrenaturismo.com/eu/albisteak/copy_of_sagardoa-izango-da-protagonista-nagusia-ermuan-larunbat-honetan-martxoak-10 https://www.debabarrenaturismo.com/eu/albisteak/copy_of_sagardoa-izango-da-protagonista-nagusia-ermuan-larunbat-honetan-martxoak-10/@@download/image/28277088_1572092762881418_120627976333773163_n (002).jpg\nDastatzeke egongo diren sagardoen artean, Itziarko (Deba) Txindurri-Iturri sagardotegikoa izango dai, Debabarrena Turismoko kolaboratzaile den establezimendua.\nErmuak V. Sagardo Eguna hartuko du larunbat honeta, martxoak 10, non euskal sagardo onenak dastagarri egongo diren. Ekimena Debabarreneko udalerri honetako hainbat elkartek antolatu dute modu bateratuan.\nBertaratzen diren bisitari zein herritarrak makina bat sagardotegitako zukuak dastatu ahal izango dituzte, horien artean, eskualdeko Txindurri-Iturri (Itziar, Deba) nekazalturismo eta sagardotegiarena, Debabarrena Turismoren kolaboratzaile den establezimendua.\nSagardoa eta bestelako ekitaldiak eguna biribiltzeko\nLarunbatean zehar, sagardoa edateko aukera izateaz gain - 6 euroren truke edalontzia, zapia eta sagardo dastaketa eskainiko dira- musika eta beste hainbat jarduera egingo dira, txotx! eginez jai-giro ezin hobean murgitzeko.\nEtorri Ermura larunbat honetan eta gozatu euskal sagardo onenaz!


kritiken hemeroteka » Apaiz demonioa\n« Ilunetik ilunera | Ezabatuak »\nBekatuaren itzala / Xabier Mendiguren / Elkar, 1995\nApaiz demonioa Felipe Juaristi / El Diario Vasco, 1995-12-30\nEzaugarri bat baino gehiago ditu liburu honek atsegina egiten dutenak. Kontatzen duen istorioa bainoago, istorioa kontatzeko modua aipatuko nuke, estiloa hain zuzen. Apaiz batek adiskide bati, apaiza hau ere, idatzitako gutunen bidez jakingo du irakurleak zer pentsatzen duen, zein diren apaizaren beraren barne-barneko kezkak eta espak, antsiak eta arazoak. Alde horretatik begiratuta, gutun idazketak, bakarrizketaren edo egunerokoaren funtzioa bera betetzen du; alegia, protagonistaren ahotsa islatzearena, protagonistaren ispilu bilakatzearena. Gutunak literatura eredu dira, ezinbestean, eta indar handia ematen diote kontaerari. Ifrentzuan, ordea, apaizaren ahotsa izanik nobelako ahots bakarra, mugatu egiten du nobelaren nondik-norakoa. Ahots batek nekez adieraz dezake nobelak interpretatu nahi duen errealitatearen konplexotasun osoa.\nIstorioa ez da, nire irudiz, batere orijinala; edo hobe esanda, istoriaren orijinaltasun ezak behartu du idazlea bere estiloa zehaztera eta fintzera, kontrapisu moduan edo. Nobela honetan kontatzen dena apaiza baten gain-behera da. Bere etxean bi emakumerekin bizi dela, bi porrot bortitz jasan beharko ditu, bi tentaldirekin batera biak: emakumeengandik etorriko zaio lehen tentaldia eta lehen porrota; bere lana bete ezinak ekarriko dio bigarren porrota, eta bigarren tentaldia, mundu honetatik ihes egiteko irritsa. Apaiza gaixotu egingo da, baina sendatzea zaila den gaitz psikiko batez: deabru bihurtuko da, Goethek “Werther”enean esaten zuen modukoa: “geu gara geuretzat deabru, geuk erauzi dugu geure burua paradisutik”.\nBukaera, honenbestez, nobelaren arauek eta nobela honen garapenak eskatzen dutena. Egileak garbi adierazten ez badu ere, apaizak bere buruaz beste egingo ote duen sujeritzen digu. Horrelako amaiera, dena dela, esperokoa da; are gehiago, irakurleak ez du sorpresarik hartuko.\nBestalde, liburu honetan Joxe Azurmendiren hitzaurrea eta hitz atzeak datoz. Luzea da hitzaurrea, gaia agortu nahiko balu bezala. Apaizen eta apaizkumeen arazoek, behar bada, orrialde gehiago beharko lituzkete, beren horretan adieraziak izateko. Lortzen du gaia zentratzea eta gaiaren adarretan ez galtzea. Atzeko hitzei buruz, ez ote duen bere burua zuritu nahi, inork idatzitako liburua aitzakia harturik.


Mesedez, aukeratu zure udaletxeko\nMesedez hautatu elementu mota bat Mesedez aukeratu alea mota bat Gorabehera deskribapen bat idatzi behar duzu Erantsi argazki bat gutxienez irudiak ezin 4 mega baino gehiagokoa Kokapen bat zehaztu behar duzu, erakuslea mapan mugitu behar duzu nahi duzun katea aukeratzeko edo goialdeko testuan "Kokapena" kalean bilatzeko.\nArketak Autobus / Taxi geltokia Beste seinale batzuk Bidegorria Bideko seinaleak Espaloiak Estolderia Galtzada Garbiketa Herri ikastetxea Herri-altzariak Herriko argiak Ingurumen-osasuna Iturriak Kableak Lorategiak / Berdeguneak Monumentuak Obrako hesiak/Aldamioak Seinale bertikalak semaforoak izan ezik Semaforoak Trafiko-seinale horizontalak Umeen jolastokiak Zuhaitzak\nArgazkia: 0/4 Mb\nBuruzko informazio gehiago...\nZure izena eta, beharrezkoa izango balitz, zurekin jartzeko datuak sartu (Pribatutasun arauak).\nLaguntza hau beti izango duzu eskuragarri.\nHelbide bat sartu edo makatzailea gertakariaren puntu zehatzeraino mugitu. Street view ikuspegia erabil dezakezu. Gero Txertatu botoia sakatu.\nGertakariaren datuak sartu. Elementu eta gertakari mota beharrezkoak dira. Amaitzeko Bidali sakatu\nKamera mugitu markatzailea aurkitu arte eta gertakariaren toki zehatzera eraman. Gero Txertatu botoia sakatu\nGertakari gehiago sartu nahi badituzu, laburpen koadroan Beste gertakari bat txertatu sakatu\nIzengabeko formularioaren laguntza\nzure herria hobetzen lagundu. inkesta egin.\nEskerrik asko gertakaria bidaltzeagatik. Zure eskaera ahal dugun arinen aztertuko dugu.\nKodea gorde gertakariaren egoera nahi duzunean ikusteko\nNS/NC 1 2 3 4 5\nmezu edo pasahitza okerra\nSexua * g e\ntelefonoa sakelekoa *\npasahitza * pasahitza errepikatu *\n* baldintza legalak onartzen ditut\nNola sartu hautatu\nZure abisuak jarrai ditzakezu\nErregistratu beharrarik gabeko gertakari arin bat\nerregistratuta zaude. Mezu elektroniko bat hartuko duzu erregistroa baieztatzeko\nNAN Genero gizona emakumea\nAzaldu nahi dizugu, zerbitzu hau Bermeoko Udalarekin komunikatzeko sistema bat dela. Zure eskaerak arriskua eragiten badu 092 zenbakira deitzea gomendatzen dizugu. Era berean, jakinarazten dizugu, Datu Pertsonalen Babeserako abenduren 13ko 15/1999 Lege Organikoak ezarritakoaren arabera, intzidentzia honen berri ematerakoan zuk eman ahal dituzun datuak Gecor System SL.ren jabetzako fitxategian sartuko direla. Fitxategi elektroniko honetan sartutako datuak zuk adierazi nahi dituzun ohar, kontsulta, iradokizun zein erreklamazioak kudeatzeko bakarrik erabiliko dira. Ez dira erabiliko jarduera honetatik kanpoko beste ezertarako eta inoiz ez dira argitaratuko, lagako beste inori ezta erabiliko beste ezelako helbururekin. Fitxategiaren jabea den Gecor System SLren aurrean, datu hauetan sartzeko, datuak zuzentzeko edo ezerezteko eskubidea erabili zenezake, Alameda Principal kalea 21ean, Malaga, 29001 kode postalean.


Estatuko BPG % 1,2 haziko da Europako funtsei esker – Ekonomiaren KZ\nEspainiako estatuan, oro har, martxan dagoen susperraldi ekonomikoa, murrizketak ezabatuz, kobidaren txertaketa-kanpainak aurrera egin ahala, Next Generation EU programaren eskutik iristen diren inbertsioek emandako bultzadaren onuradun izan ahalko da urtearen bigarren erdian. Europako funtsek 1,23 puntu gehitu diezaiokete Espainiako hazkunde ekonomikoari ekitaldi honetan, baldin eta baliabide horiek ezin hobeto erabiltzen badira; aldiz, ezarpen okerragoak bultzada gehigarri hori 0,92 puntutan utz dezake, Caixabanken ikerketa zerbitzuaren txosten baten arabera.\nKataluniako finantza-erakunde horren txostenean, Next Generation EU programak euroguneko BPGan eta herrialde nagusietako batzuetan 2026ra arte izango duen eraginari buruzko bi agertoki proiektatzen dira.\nEspainiako Estatuaren kasuan, inpaktu handieneko agertokian – Biderkatzaile handiekin eta proiektuen epe luzeko iraunkortasunarekin – Aurreikusten da BPGari 1,23 puntu gehituko zaizkiola aurten, 1,98 puntu 2022an, 2,39 puntu 2023an, 2,62 puntu 2024an, 1,7 puntu 2025ean eta 1,19 puntu 2026an.\nHorrela, Europako funtsek, batez beste, ondo kudeatuta eta garaiz badaude, 1,8 puntuko batez besteko hazkundea emango liokete Espainiako BPGari 2021-2026 aldian.\nAurrekontuak gauzatzeko Espainiako arazo tradizionalak ezagututa, Caixabankek proposatutako agertoki kontserbadoreak aurrera egiteko itxura handiagoa du; izan ere, 2021ean BPGren eragin positiboa 0,92 puntura jaitsi zen, eta 2024an 1,49ra arte bizkortu zen. Oro har, BPGaren puntu 1eko urteko batez bestekoa utziko luke 2021-2026 aldirako.\nAurreikuspen horiek egia bihurtzen has daitezen, lehenik eta behin, Europar Batasuneko (EB) Ekonomia eta Finantza ministroek bihar onartu behar dituzte, aurreikusita dagoen bezala, Europar Batasuneko herrialdeek aurkeztu dituzten lehen hamabi berreskuratze-planak, etxeko lanak egin baitituzte; beraz, argi berdea emango lukete, koronabirusen pandemiagatik berreskuratze-funtsaren lehen laguntzak jaso ditzaten.\nEspainiako Estatuaren kasuan, aurten 9.000 milioi euroko finantziazioa izango luke Europak, kopuru garrantzitsua, baina pentsioen nominaren hilabete bat baino ez luke beteko. Europako iturrien arabera, ezustekorik ezean, EBk bihar emango die oniritzia Espainiak, Austriak, Belgikak, Danimarkak, Frantziak, Alemaniak, Greziak, Italiak, Letoniak, Luxenburgok, Portugalek eta Eslovakiak aurkeztutako ekonomia eraldatzeko planei, Europako Batzordearen (EB) bermea lortzen lehenak izan baitziren. Plan horiek herrialdeek egingo dituzten erreformak eta inbertsioak zehazten dituzte, bai eta abian jarritako 800.000 milioi euroko funtsaren zatirik handiena erabiltzeko aurreikusitako egutegia ere, Europako ekonomia elkarbizitzaren pandemiak sortutako krisitik ateratzen laguntzeko eta hazkundea, digitalizazioa eta trantsizio ekologikoa bultzatzeko. Espainiako Estatuak 69.500 milioi euro jaso ahal izango ditu 2026ra arteko zuzeneko transferentzietan, mugikortasun jasangarriko programak ezartzeko, etxebizitzak birgaitzeko, administrazioak modernizatzeko edo enpresa txiki eta ertainak digitalizatzeko, besteak beste, eta lan arloko erreformak egiteko.\n← NDak gutxieneko prezio globala ezarri nahi die CO2 isurketei\nGobernuaren PERTE planak auto elektrikoa bultzatu nahi du →


Orientazioko langileek erabakiko dute hurrengo hitzorduak aurrez aurrekoak diren\nOsteguna, 2020ko Ekainaren 18a\nArreta bermatua pandemian\nSistema hori osasun-krisialdiko azken hiru hilabeteotan probatu izan da. Izan ere, SNE-NLk herritarrei arreta eskaintzen jarraitu du, agentziak publikoarentzat itxita izanik ere.\nHerritarrei erantzunen zitzaiela bermatzeko, agentzien 9 erreferentziazko telefonoetan hilero jasotako dei-kopurua ohi baino %60 handiagoa izan da: batez beste 13.000 hartu ziren urtarril-otsailean, eta 19.800 eta 22.300 bitartean martxotik maiatzera. Gainera, SNE-NLk beste 17 zenbaki prestatu zituen. Bestalde, 2.100 lagunek www.empleo.navarra.es webgunearen bidez hitzartu zuten telefono bideozko saioa. Normaltasun berriak eskatzen dituen arreta-ereduei egokitzeko, SNE-NLk telefonozko arreta-zerbitzua indartu du, barne-prozedurak sinplifikatuz eta internet bidez arreta emateko baliabideak sortuz. Adibidez, Iruñea eta Iruñerrirako arreta-telefonoan gehienez hamar pertsonak erantzuten diete deiei orain, eta lehen lau ziren.\nGainera, ekainean oinarrizko konpetentzia digitaletan trebatzeko programa bat jarri da martxan, udalekin lankidetzan. Langabezian, lana hobetzeko prozesuan edo ABEEEan dauden 2.000 pertsonak balia dezakete programa hori.\nNafar Lansare aldez aurreko hitzordua


Gipuzkoako Foru Aldundia katastro-balio berriak jakinarazten hasi da lurraldeko higiezinen jabeei - Artikulua - Gipuzkoa ETORKIZUNA ORAIN\nGipuzkoako Foru Aldundia katastro-balio berriak jakinarazten hasi da lurraldeko higiezinen jabeei\nForu erakundeak 2001 urtetik berritu gabe zegoen hirilurren katastroa eguneratu du, bertan jasotako balioak merkatu errealekoekin lerrokatzeko\nGipuzkoako hirilurren katastroa berritu du Foru Aldundiak, 2001etik eguneratu gabe zegoena. Araudiaren arabera, zortzi urtean behin egokitu behar da erregistro hau eta ekimenaren helburua bertan jasotzen diren balioak merkatu errealekoarekin lerrokatzea da, gero zergadun bakoitzak bere zerga ekarpena dituen ondasunen balio errealaren arabera egin dezan. Honen guztiaren berri emateko, gutun bidalketa kanpaina jarri du gaur abian Ogasunak, ondasun higiezinen jabeei euren jabetzaren katastro-balio berria jakinarazteko.\nKomunikazio kanpainak eduki eta asmo informatiboa du. Bertan, katastroan higiezin jakin bati buruzko dauden datuen berri emango zaio jabeari eta Aldundiak kalkulatu duen katastro-balioa. Gainera, Ogasunari hala jakinarazi dioten udalerrietan, 2017rako udaletxeak aurreikusten duen Ondasun Higiezinen gaineko Zergaren (OHZ) tipoa eta, honen ondorioz, ordaindu beharreko kuota ere agertuko dira. Informazio gehiago nahi izanez gero udaletxera, katastroaren bulegora edota Ogasunaren lurralde bulegoetara jo daiteke. Higiezinaren balio berriarekin ados ez egonez gero, berriz, zergadunak errekurtso edo erreklamazioa aurkezterik izango du, abenduaren 1 eta 30aren artean.\nGipuzkoako katastroa lurraldeko hirilurreko higiezinen balioa jasotzen duen administrazio erregistroa da eta jasotzen duen balio horren gain ezartzen da Ondasun Higiezinen gaineko Zerga (OHZ). Beste hainbat zergatan ere, Aberastasuna eta Fortuna Handien gaineko Zerga (AFHZ) edota Ondare Eskualdatzeen gaineko Zergan (OEA) kasu, ondasun higiezinen balioa zehazteko erabiltzen da. Erregistro hau berritzeko lurralde mailako merkatu ikerketa burutu du Aldundiak, hau da, azken urteetan egin diren banku tasazio eta benetako salerosketen azterketa ariketa, helburua betiere katastro-balioak merkatu errealera egokitzea delarik.\n2017ko urtarrilaren 1ean jarriko da katastro eguneratua indarrean, eta honek eragina izango du, adierazi bezala, higiezinen jabeek ordaintzen duten Ondasun Higiezinen gaineko Zergan, udalen finantzaketarako oinarrizko erreminta. Araudia ezartzeko eskumena Gipuzkoako Batzar Nagusiek dute, baino zergaren kudeaketa udalerriek daramate, eta azken hauek dira tasak ezartzen dituztenak. Legediak tasa maximo batzuk ezartzen ditu: %0,4 arte hiritarra orokorra, eta %0,6 arte hiritarra industriala. Horra bitarte, udalei dagokie zenbatekoa zehaztea.


Otxolua ezizena erabiltzen zuen idazle bizkaitarra. Mundakan (Bizkaia) 1891ko abuztuaren 22an jaio zen. 1960ko irailaren 14an hil zen Bilbon.\nHerriko eskolan lehenengo ikasketak egin ondoren, komertzioko ikasketak egin zituen Bilbon, Merkataritza Eskolan. 1910ean Argentinara joan zen larruarekin lan egitera eta bertan pasa zituen zazpi urte. Handik bueltan, 1927an Bilbon jarri zen lanean eta bertan egon zen erretiratu zen arte.\nBere zaletasunen artean literatura, mendizaletasuna, musika eta erlijioa zeuden. Idazle moduan autodidakta izan zen eta, hala, bere kontura hizkuntza eta literatura lantzeko, ariketa batzuk berak utzitako materialetan artean aurkitu ziren. Literatur ekoizpena Euzkadi eta Euzkerea aldizkarietan astero argitaratzen zituen berri, ipuin eta gertaera ezberdinekin hasi zuen. Euskara zalea izanik ahalegin handia egin zuen euskara mota guztiak lantzen, baina berak bizkaieraz idatzi zuen bere produkzio osoa.\nAutore gisa hainbat idazlan utzi zituen, itzulpenak batez ere, horietatik aipagarrienak honako hauek direlarik: Giulio Cessare della Croce (1550-1609) italiarrak idatziriko Bertolda'ren maltzurkeri zurrak eta Bertoldin'en txaldankeri barregarrijak (Bilbao, 1932) liburuaren euskaratzea; Jean Barbier-ek lapurteraz idatzitako ipuinak bizkaieratzea. Azken horiek Euzkadi aldizkarian argitaratuak izan ziren. Eta Abere dontsuak (1936), Cecily Hallack ingelesak idatzitako lanaren itzulpena. Pizti-patariak izeneko lana ere itzulpena da eta, aurrekoaren moduan, Euzkadi egunkarian argitaratu zen 1934an.\nMendizale amorratua eta Bilbao Alpino klubeko kidea, Bizkaiko mendiak ondo ezagutzen zituen,. Bizkaiko mendien mapa bat egin zuen.\nEuskal kulturan jakituna izanik, dantzen gainean aholkulari gisa laguntzen zien Dindirri dantza-taldekoei. Hala 1957an Cómo bailar el aurresku izeneko artikulua argitaratu zuen Txistulari aldizkarian.\nArgitaratu gabe geratu ziren Lau Ebanjelioak, Isidro Gomá elizgizon kataluniarraren Ebanjelio konkordatuak-en bizkaieratzea.\n1950ean Euskaltzaindiak euskaltzain urgazle izendatu zuten.


Alarma egoeraren balizko amaiera: Desadostasunak gobernuen eta alderdien artean\nLehendakariak luzatzea eskatu zuen atzo, baina Espainiako Gobernuak berretsi zuen erkidegoek badituztela nahikoa lege pandemiari aurre egiteko. EH Bildu eta Elkarrekin Podemos-IU, luzatzearen alde.\nAlarma egoeraren amaierak etxeratze aginduari eragingo lioke, besteak beste. Argazkia: EFE\nMontero: "Erkidegoek badute nahikoa legedi pandemia kontrolatzeko"\nPedro Sanchezek duela astebete iragarri zuenez, ez du maiatzaren 9an amaitzekoa den alarma egoera luzatzeko asmorik. Iragarpenak soka luzea izan du, eta desadostasunak sortu ditu gobernuen eta alderdi politikoen artean.\nIñigo Urkullu lehendakariak alarma egoera luzatzeko eskaera egin zion atzo Sanchezi, hura kenduta erkidegoak berme juridikorik gabe geratzen direla argudiatuta. Maria Jesus Montero Espainiako Gobernuko eledun eta Ogasun ministroak laster erantzun zion eskaerari. Horren esanetan, erkidegoek badute "legedi arrunt nahikoa" pandemia kontrolatzeko, alarma egoeraren beharrik izan gabe.\nRadio Euskadin egindako elkarrizketa batean, alarma egoera "beharrezkotzat" jo zuen Urkulluk, harik eta talde immunizazioa lortu arte. Monterok erantzun zionez, alarma egoera ez dago "batzuen presioen edo eskaeren menpe", baizik eta datuen bilakaeraren menpe. "Eskubideen murrizketa ez da desiragarria", gaineratu zuen.\nNafarroako Gobernuko lehendakari Maria Chivitek atzo gobernuko bozeramaile Javier Remirezek esandakoaren haritik adierazi du "goiz" dela oraindik alarma egoera luzatzea beharrezkoa izango den ala ez erabakitzeko, eta gaineratu du erkidegoek badituztela "pandemia geldiarazteko neurriak ezartzeko tresnak". Aitortu duenez, baina, erkidego batzuek "arazoak" izan dituzte euren justizia auzitegiekin, ez baitiete baimendu establezimenduak ixtea eta itxiera perimetrala ezartzea, eta, beraz, ulertzen du "neurriak hartzeko alarma egoera baten babesa behar izatea".\nIldo beretik, Fernando Simon Osasun Larrialdi eta Alerten Koordinazioko Zentroko zuzendariak esan zuen maiatzeko egoera eta urrikoa (orduan ezarri zen bigarren alarma egoera hau) "oso ezberdinak" izango direla. Halaber, alarma egoera "gorabehera", erkidegoek "erabakiak hartzeko ahalmen handia" dutela nabarmendu zuen.\nHorixe bera berretsi du gaur Pedro Sanchez Espainiako Gobernuko presidenteak. Bere asmoa maiatzaren 9an alarma egoera amaitzea da, pandemiaren aurka gobernuak eta erkidegoek adostutako neurriak ezartzeko "tresna juridiko nahikoa" dagoela iritzita.\nSanchezek azpimarratu du ez dela beharrezkoa izango alarma egoera luzatzea, eta Osasun Ministerioa eta erkidegoak barne hartzen dituen Lurralde Arteko Kontseiluan adostutako neurriak "bete beharrekoak" direla.\nEuskal alderdien iritziak\nAndoni Ortuzar EAJko presidenteak gaur erantzun du, eta "erkidegoek omen dituzten lege erreminta horiek non" dauden galdetu du. Dena dela, iragarri du Madrilgo hauteskundeen ondotik badagoela "denbora, zentzuz jokatuz, denoi segurtasuna emango digun erdibideko konponbide bat topatzeko".\nIldo beretik, Eusko Jaurlaritzan EAJrekin batera koalizioan dagoen PSE-EEk Sanchezen erabakiak babestu zituen bart. Eneko Andueza euskal sozialisten bozeramaileak Radio Euskadiko "Ganbara" saioan egindako elkarrizketan adierazi duenez, "Sanchez buru duen Espainiako Gobernuak hartutako erabaki oro zentzu onean, zuhurtzian eta erantzukizunean oinarrituta egongo da, orain arte bezala". Anduezaren esanetan, "Eusko Jaurlaritzak egoera honi aurre egiteko beharrezkoak diren berme, tresna eta erreminta guztiak ditu".\nMiren Gorrotxategi Elkarrekin Podemos-IUk Legebiltzarrean duen bozeramailea, ordea, ez da iritzi berekoa. Radio Euskadiko irratsaio berean egin dituen adierazpenen arabera, "alarma egoera barik, Euskadik ez du erabakiak modu autonomoan hartzeko nahikoa erreminta".\nAzkenik, EH Bildu koalizioaren jarrera plazaratu du gaur Arnaldo Otegi koordinatzaile nagusiak. Horrek ere alarma egoera luzatzea babestu du, bestela EAE "tresnarik gabe" geratuko litzatekeelako.\nIldo beretik, Espainiako Gobernuari erkidegoekin akordioa lortzea eskatuko diote bihar EH Bilduk eta Compromisek, alarma egoera bukatuta, lurralde guztiek "aterki juridikoa" izan dezaten. Mertxe Aizpurua diputatu eta bozeramaile abertzaleak esan du adostasun hori beharrezkoa dela erkidegoek euren neurriak hartzeko modua izan dezaten, "epaileen esku egon barik". Eskaera bihar helaraziko diote Sanchezi Kongresuaren osoko bilkuran.


Legazpi – Página 2 – EHATE\npor Carlos Javier Barazón Echezarreta · Published agosto 27, 2015\npor Carlos Javier Barazón Echezarreta · Published marzo 30, 2015\nIkatza Argazkilari Elkartetik urteroko gure estatu mailako «Legazpi Hiria» lehiaketan parte hartzera gonbidatzen zaituztegu. Bertan lehiaketan parte hartzeko gure 16. edizioa duen lehiaketaren oinarriak bidaltzen dizkizuegu eta aldi berean zuen ezagunen artean zabaltzeko aukera izan ezkero ala egitea asko eskertuko genizueke. Zuen lanak jasotzeko epea 2015eko apirilaren 30a izango da. Urtero bezala gaia librea da. Aurten catalogo bat bidaliko dugu partaide guztientzat eta inscripzioa 10erokoa izango da. Zuen lanak jasotzeko...


Ekonomia era jasangarrian berreskuratzeko adierazpena - Por una Recuperación Sostenible\nTestuinguru honetan, behean sinatutakoak bat datoz susperraldi ekonomiko iraunkor eta sendo bat burutzearekin. Alderdi politiko, enpresa, sindikatu eta EEGen arteko aliantzak eta iraunkorrak diren estimulu neurriak martxan jartzea eskatzen dituzte. Neurri hauek ezagutza zientifiko onenetan eta jardunbide egokienetan oinarrituta egon behar dute eta gizarte oparo, iraunkor, osasuntsu eta erresilienteago baterantz bideratu.\nAdierazpenarekin bat egin nahi al duzu?\nBidali zure konpromisozko datuak